Paġna Ir-Renju tal-Belġju, Ir-Repubblika Ċeka, Ir-Renju tad-Danimarka, Ir-Repubblika Federali tal-Ġermanja, Ir-Repubblika Ellenika, Ir-Repubblika Franċiża, L-Ungerija, Ir-Renju tan-Netherlands, Ir-Repubblika tal-Awstrija, Ir-Repubblika tas-Slovenja, Ir-Repubblika Slovakka, Ir-Renju tal-Iżvezja, Ir-Renju Unit tal-Gran Brittanja u l-Irlanda ta' Fuq, Ir-Renju tan-Norveġja, Minn hawn 'il quddiem "il-Membri", u: Il-Konfederazzjoni Żvizzera, Minn hawn 'il quddiem "l-Osservaturi", BILLI l-Membri huma konvinti li l-għoti ta' aċċess għal data u għal metadata dwar ix-xjenzi soċjali hu vitali għalina biex nifhmu l-isfidi ewlenin li qed taffaċċja s-soċjetà llum il-ġurnata; il-proċessi soċjetali kurrenti, il-problemi u s-soluzzjonijiet disponibbli. BILLI l-Konsorzju tal-Arkivji Ewropej tad-Data dwar ix-Xjenzi Soċjali (CESSDA) se jibni fuq servizzi nazzjonali eżistenti fi ħdan il-pajjiżi membri u jsaħħaħ u jespandi l-kooperazzjoni pan-Ewropea permezz ta' kooperazzjoni msaħħa fil-qasam tar-riċerka u tal-iżvilupp fl-arkivji tad-data dwar ix-xjenzi soċjali kemm għal raġunijiet xjentifiċi kif ukoll ekonomiċi. B'KUNSIDERAZZJONI li l-Membri jfittxu li jżidu l-eċċellenza xjentifika u l-effikaċja tar-riċerka Ewropea fix-xjenzi soċjali kif ukoll li jespandu l-aċċess faċli għad-data u għall-metadata indipendentement minn kwalunkwe fruntiera. BILLI JITFAKKAR li s-CESSDA ġie rikonoxxut mill-Forum Strateġiku Ewropew għall-Infrastrutturi tar-Riċerka (ESFRI) u ġie inkluż fil-Pjan Direzzjonali tal-ESFRI (2006). BILLI l-Ġermanja qed tfittex li tikkontribwixxi b'mod addizzjonali billi tiffinanzja kompiti speċjali tas-CESSDA li għandhom jitwettqu mill-Fornitur ta' Servizzi Ġermaniż. BILLI JINTALAB li l-Kummissjoni Ewropea twaqqaf l-infrastruttura tas-CESSDA bħala Konsorzju Ewropew għall-Infrastruttura tar-Riċerka (CESSDA ERIC) skont ir-Regolament tal-Kunsill (KE) Nru 723/2009 tal-25 ta' Ġunju 2009. FTIEHMU KIF ĠEJ: Il-Konsorzju tal-Arkivji Ewropej tad-Data dwar ix-Xjenzi Soċjali (CESSDA) għandu jkollu l-forma ġuridika ta' Konsorzju għal Infrastruttura Ewropea ta' Riċerka (ERIC) imwaqqaf skont ir-Regolament (KE) Nru 723/2009, imsejjaħ CESSDA ERIC. Is-CESSDA ERIC għandu jkollu s-sede statutorju tiegħu f'Bergen, fin-Norveġja. Il-lingwa operattiva tas-CESSDA ERIC hi l-Ingliż. Is-CESSDA ERIC għandu jkun il-hub ta' infrastruttura tar-riċerka distribwita li jgħaqqad flimkien l-arkivji tad-data dwar ix-xjenzi soċjali tal-Membri, tal-Osservaturi u ta' sħab oħra. Is-CESSDA ERIC m'għandux jopera l-arkivji tad-data tiegħu stess. Il-kompitu tas-CESSDA ERIC għandu jkun li jipprovdi infrastruttura tar-riċerka distribwita u sostenibbli li tippermetti lill-komunità tar-riċerka twettaq riċerka ta' kwalità għolja fix-xjenzi soċjali li tikkontribwixxi għall-produzzjoni ta' soluzzjonijiet effettivi għall-isfidi l-kbar li taffaċċja s-soċjetà tal-lum, u li jiffaċilita t-tagħlim fix-xjenzi soċjali. Is-CESSDA ERIC għandu jopera fuq bażi mhux ekonomika. Madankollu, is-CESSDA ERIC jista' jwettaq attivitajiet ekonomiċi limitati, bil-kundizzjoni li dawn ikunu marbuta mill-qrib mal-kompiti ewlenin tiegħu u li dawn ma jippreġudikawx it-twettiq tat-tali kompiti. Is-CESSDA ERIC għandu jwettaq il-kompitu tiegħu billi jikkontribwixxi għall-iżvilupp u għall-koordinazzjoni ta' standards, ta' protokolli u tal-aħjar prattika professjonali inkluż taħriġ dwar l-aħjar prattiki relatati mad-distribuzzjoni tad-data u mal-ġestjoni tad-data. Is-CESSDA ERIC għandu jinkludi wkoll sorsi tad-data ġodda fl-infrastruttura meta dan ikun xieraq. Is-CESSDA ERIC għandu jippromwovi parteċipazzjoni usa' fl-infrastruttura tar-riċerka. Biex jiffaċilita d-dħul ta' pajjiżi li jfittxu l-appoġġ għall-iżvilupp ulterjuri tal-arkivji tagħhom tad-data dwar ix-xjenzi soċjali, is-CESSDA ERIC għandu jniedi attivitajiet ta' taħriġ u skambji bejn Fornituri ta' Servizzi stabbiliti u potenzjali. L-entitajiet li ġejjin jistgħu jsiru Membri jew jistgħu jissieħbu bħala Osservaturi mingħajr id-dritt tal-vot: l-Istati Membri tal-Unjoni; il-pajjiżi assoċjati; pajjiżi terzi oħra li mhumiex pajjiżi assoċjati; organizzazzjonijiet intergovernattivi. L-Anness 1 għal dawn l-Istatuti fih lista tal-Membri, tal-Osservaturi u tal-Fornituri ta' Servizzi mid-data tal-inkorporazzjoni tas-CESSDA ERIC. Dan l-Anness għandu jiġi aġġornat mid-Direttur skont it-tibdiliet fil-parteċipazzjoni fis-CESSDA ERIC. Id-dħul ta' Membri u ta' Osservaturi ġodda u l-irtirar u t-terminazzjoni tas-sħubija u tal-istatus bħala Osservatur għandhom isiru f'konformità mal-Artikoli 5 u 6. Is-CESSDA ERIC għandu jkollu mill-inqas Stat Membru wieħed tal-Unjoni u żewġ pajjiżi oħra li huma jew Stati Membri tal-Unjoni jew pajjiżi assoċjati bħala Membri. Id-drittijiet tal-Membri jinkludu d-drittijiet li ġejjin: li jużaw id-ditta tas-CESSDA ERIC, li tikkonsisti f'kull rappreżentazzjoni viżwali jew akustika tas-"CESSDA" jew tas-"CESSDA ERIC" li torbot l-użu tal-kliem, ta' rapport, ta' prodott jew ta' servizz mas-CESSDA ERIC; li jaħtru entità rappreżentanti waħda jew iktar; li jattendu u jivvotaw fil-laqgħat tal-Assemblea Ġenerali; li jagħtu lill-Fornituri ta' Servizzi kif definiti fl-Artikolu Article 11(2) id-dritt li: jieħdu sehem fit-taħriġ u fl-attivitajiet relatati tas-CESSDA ERIC; jużaw is-softwer, il-middleware u l-għodod tas-CESSDA ERIC li jiġu żviluppati skont il-kuntratt mas-CESSDA ERIC; jużaw it-Teżawru Lingwistiku Ewropew dwar ix-Xjenzi Soċjali (ELSST). jattendu għall-Forum tal-Fornituri ta' Servizzi kif stipulat fl-Artikolu 11. L-obbligi tal-Membri għandhom ikunu dawn li ġejjin: li jikkontribwixxu għall-baġit tas-CESSDA ERIC f'konformità mal-formula tal-finanzjament stabbilita mill-Assemblea Ġenerali; li jiddeżinjaw Fornitur ta' Servizz li jipprovdi servizzi tas-CESSDA ERIC f'pajjiżhom u madwar l-Ewropa; li jipprovdu finanzjament nazzjonali biex jippermettu lill-Fornitur ta' Servizz deżinjat jissodisfa r-rekwiżiti stipulati fl-Anness 2; li jippromwovu l-adozzjoni ta' standards fl-arkivji nazzjonali tad-data dwar ix-xjenzi soċjali; li jipprovdu l-infrastrutturi tekniċi biex jagħmlu l-aċċess għad-data u għas-servizzi possibbli; li jippromwovu l-użu tas-servizzi fost ir-riċerkaturi fil-Membru u jiġbru l-feedback u r-rekwiżiti tal-utenti; li jappoġġjaw u, meta jkun hemm bżonn, iniedu l-integrazzjoni tal-arkivji nazzjonali tad-data dwar ix-xjenzi soċjali, inkluża l-integrazzjoni bejn l-arkivji nazzjonali u dawk f'pajjiżi Membri jew Osservaturi oħrajn. Osservatur għandu jkun pajjiż jew organizzazzjoni intergovernattiva li jew qed iħejju biex isiru Membri, jew li għal raġunijiet domestiċi ma jistgħux isiru Membri iżda jridu jagħmlu kontribuzzjoni u jieħdu sehem fl-attivitajiet tas-CESSDA ERIC. Id-drittijiet tal-Osservaturi jinkludu d-drittijiet li ġejjin: li jużaw id-ditta tas-CESSDA ERIC bil-frażi "Osservatur"; li jaħtru entità rappreżentanti waħda jew iktar; li jattendu għal-laqgħat tal-Assemblea Ġenerali, mingħajr vot; li jkollhom aċċess għal appoġġ dirett mingħand is-CESSDA ERIC fl-iżvilupp tas-sistemi, tal-proċessi u tas-servizzi tagħhom; li jagħtu lill-Fornituri ta' Servizzi tagħhom id-dritt li: jieħdu sehem fit-taħriġ u fl-attivitajiet relatati tas-CESSDA ERIC; jużaw is-softwer, il-middleware u l-għodod tas-CESSDA ERIC li jiġu żviluppati taħt il-kuntratt mas-CESSDA ERIC; jużaw it-Teżawru Lingwistiku Ewropew dwar ix-Xjenzi Soċjali (ELSST). jattendu għall-Forum tal-Fornituri ta' Servizzi kif stipulat fl-Artikolu 12. L-obbligi tal-Osservaturi għandhom ikunu dawn li ġejjin: li jagħmlu kontribuzzjoni għall-baġit kif deċiż mill-Assemblea Ġenerali u kif miftiehem bħala parti mill-proċess ta' applikazzjoni; li jwettqu l-attivitajiet li ġew miftiehma meta jsiru bħala Osservatur; li jiddeżinjaw Fornitur ta' Servizz li jipprovdi servizzi tas-CESSDA ERIC f'pajjiżhom u madwar l-Ewropa jekk dawn is-servizzi jkunu ġew maqbula għall-Osservatur inkwistjoni; li jipprovdu finanzjament nazzjonali biex jippermettu lill-Fornitur ta' Servizz deżinjat, jekk jeżisti, jissodisfa r-rekwiżiti stipulati fl-Anness 2; Wara d-dħul fis-seħħ ta' dawn l-Istatuti, kwalunkwe entità elenkata fl-Artikolu 3(1) tista' ssir Membru jew Osservatur. L-adeżjoni għandha tiġi approvata b'maġġoranza ta' żewġ terzi tal-voti mitfugħa tal-Assemblea Ġenerali. Kundizzjoni għall-adeżjoni għandha tkun li l-entità tista' tikkontribwixxi b'mod pożittiv għall-kompiti u għall-attivitajiet tas-CESSDA ERIC kif imsemmi fl-Article 2, u tista' tkun mistennija tissodisfa l-obbligi stabbiliti fl-Artikoli 3(5) u 4(3). Applikazzjoni għal sħubija jew biex wieħed isir Osservatur għandha tkun indirizzata lid-Direttur li għandu jagħti parir lill-Assemblea Ġenerali dwar jekk jenħtieġx li l-applikazzjoni tiġi aċċettata jew le. Fuq talba tad-Direttur, il-Membru jew l-Osservatur aderenti għandu jagħżel u jipproponi Fornitur ta' Servizz responsabbli biex iwettaq il-kompiti tal-Fornitur ta' Servizz. Id-Direttur għandu jfittex il-parir tal-Bord Konsultattiv Xjentifiku u tal-forum tal-Fornituri ta' Servizzi qabel ma jiġi aċċettat jew rifjutat il-Fornitur ta' Servizz propost. Billi jagħtu avviż minimu ta' sitt xhur, il-Membri u l-Osservaturi jistgħu jirtiraw mis-sħubija jew milli jibqgħu Osservaturi. L-avviż għandu jsir bil-miktub u jkun indirizzat lid-Direttur. Il-Membri u l-Osservaturi ma jistgħux jirtiraw fi żmien l-ewwel erba' snin minn meta jsiru Membru jew Osservaturi, sakemm l-Assemblea Ġenerali ma taċċettax perjodu iqsar għal raġunijiet eċċezzjonali. Kwalunkwe kontribuzzjoni pendenti għandha titħallas u kwalunkwe obbligu ieħor għandu jiġi ssodisfat qabel ma l-irtirar tas-sħubija jew tal-istatus bħala Osservatur ikunu jistgħu jsiru effettivi. L-assi kollha li jappartjenu għall-Fornitur ta' Servizz iffinanzjati mis-CESSDA ERIC għandhom jitroddu lura lis-CESSDA ERIC, meta dan ikun possibbli. L-Assemblea Ġenerali tista' tiddeċiedi b'maġġoranza ta' żewġ terzi tal-voti mitfugħa li tittermina s-sħubija ta' Membru jew l-istatus bħala Osservatur jekk il-Membru jew l-Osservatur jikser l-Istatuti, ir-regolamenti legali applikabbli jew ma jkunx kapaċi jissodisfa l-obbligi għas-sħubija jew l-obbligi tal-Osservaturi. Membru m'għandux ikollu vot fi kwistjonijiet relatati mal-irtirar tiegħu stess jew mat-terminazzjoni possibbli tiegħu tas-sħubija. L-istruttura tal-governanza tas-CESSDA ERIC għandha tikkonsisti fil-korpi li ġejjin: l-Assemblea Ġenerali; id-Direttur; il-Fornituri ta' Servizzi u l-Forum tal-Fornituri ta' Servizzi, li għandu rwol konsultattiv; il-Bord Konsultattiv Xjentifiku; kwalunkwe kumitat konsultattiv ieħor stabbilit mill-Assemblea Ġenerali biex jiffaċilita l-ilħuq tal-objettivi tas-CESSDA ERIC. L-Assemblea Ġenerali għandha tikkonsisti f'delegati ta' Membri u f'Osservaturi. L-Assemblea Ġenerali għandha tkun l-awtorità finali tas-CESSDA ERIC. L-Assemblea Ġenerali għandha twettaq il-funzjonijiet li ġejjin: tiddeċiedi l-baġit u l-formula ta' finanzjament, u tapprova l-kontijiet annwali u r-rapport annwali. Kwalunkwe tibdil fil-formula ta' finanzjament jeħtieġ maġġoranza ta' żewġ terzi tal-voti mitfugħa. Kwalunkwe żieda fil-baġit li twassal għal tariffa annwali ogħla għandha tiġi deċiża b'maġġoranza ta' żewġ terzi tal-voti mitfugħa; tiddetermina l-politika tas-CESSDA ERIC fi kwistjonijiet xjentifiċi, tekniċi u amministrattivi u tistabbilixxi u żżomm politika dwar il-proprjetà intellettwali, b'maġġoranza ta' żewġ terzi tal-voti mitfugħa; tadotta pjanijiet strateġiċi u pjanijiet ta' ħidma, b'maġġoranza ta' żewġ terzi tal-voti mitfugħa; tissorvelja l-ġestjoni tas-CESSDA ERIC; teleġġi l-President u l-Viċi President tal-Assemblea Ġenerali; taħtar u tneħħi d-Direttur tas-CESSDA ERIC; taħtar, tbiddel u tneħħi membri tal-Bord Konsultattiv Xjentifiku; tapprova l-Fornituri ta' Servizzi, proposti minn Membru jew minn Osservatur, u tapprova s-sostituzzjoni tal-Fornituri ta' Servizzi. L-approvazzjoni tista' tiġi rtirata jekk il-Fornitur ta' Servizz ma jissodisfax l-obbligi tiegħu; taħtar, tbiddel u tneħħi kwalunkwe membru tal-kumitati li l-Assemblea Ġenerali stabbilixxiet; tadotta Rapporti tal-awditjar għas-CESSDA ERIC; tirċievi u tikkunsidra rapporti annwali mingħand il-Bord Konsultattiv Xjentifiku; tadotta r-regoli operazzjonali u l-istandards għall-operazzjonijiet relatati mas-CESSDA ERIC tal-Fornituri ta' Servizzi, f'konsultazzjoni mal-Forum tal-Fornituri ta' Servizzi; tapprova l-adeżjoni ta' Membri u ta' Osservaturi ġodda, u l-irtirar jew it-terminazzjoni ta' Membri jew ta' Osservaturi f'konformità mal-Artikoli 5 u 6; Kull Membru għandu jkun rappreżentat fl-Assemblea Ġenerali minn massimu ta' żewġ delegati. Kull Membru għandu jkollu votazzjoni unika fl-Assemblea Ġenerali. Id-deċiżjonijiet għandhom jittieħdu b'maġġoranza sempliċi tal-voti mitfugħa, sakemm ma jkunx stipulat mod ieħor f'dawn l-Istatuti. L-Istati Membri tal-Unjoni u l-pajjiżi assoċjati għandu jkollhom il-maġġoranza tad-drittijiet tal-vot b'mod konġunt fl-Assemblea Ġenerali. Il-President m'għandux ikollu vot, ħlief fil-każ ta' voti ndaqs, f'liema każ il-President għandu jkollu vot. Għandu jkun hemm kworum ta' nofs il-Membri biex laqgħa tal-Assemblea Ġenerali tkun valida. Jekk ma jkunx hemm kworum, il-laqgħa għandha tiġi ripetuta fi żmien tliet ġimgħat wara stedina ġdida, bl-istess aġenda. Fil-laqgħa ripetuta għandu jkun hemm kworum jekk ikunu preżenti tal-inqas kwart mill-Membri. Jekk ma jkunx hemm kworum fil-laqgħa ripetuta, il-President tal-Assemblea Ġenerali għandu jkun intitolat li jadotta deċiżjonijiet li ma jistgħux jiġu posposti sakemm l-Assemblea Ġenerali tkun tista' terġa' titlaqqa' bi kworum. It-tali deċiżjonijiet għandhom jiġu ppreżentati lill-Assemblea Ġenerali għar-rieżami fl-ewwel okkażjoni possibbli. Jekk l-Istatuti jeħtieġu votazzjoni ta' maġġoranza ta' żewġ terzi, kworum ta' tliet kwarti mill-Membri għandu jkun neċessarju għal deċiżjoni valida. Vot fl-Assemblea Ġenerali jista' jintefa' biss mill-membri preżenti fiżikament. Madankollu, jekk membru ma jistax ikun preżenti fiżikament, l-Assemblea Ġenerali tista' taċċetta preżenza elettronika. Id-drittijiet tal-vot m'għandhomx ikunu trasferibbli. Għandha ssir votazzjoni permezz ta' vot sigriet jekk tal-inqas terz mill-membri preżenti jitolbu proċedura bħal din. Meta jkun hemm bżonn isir hekk, il-President jista' jiddeċiedi li deċiżjoni għandha tittieħed permezz ta' proċedura bil-miktub bejn il-laqgħat tal-Assemblea Ġenerali. L-Osservaturi għandu jkollhom id-dritt li jattendu laqgħat tal-Assemblea Ġenerali, mingħajr id-dritt tal-vot. Kull Osservatur jista' jibgħat sa żewġ delegati. L-Assemblea Ġenerali għandha teleġġi President u Viċi President tagħha minn fost id-delegazzjonijiet tal-Membri għal perjodu ta' sentejn. Meta jiġi elett, il-President m'għandux jibqa' parti minn delegazzjoni tal-Membru. L-istess għandu japplika meta l-Viċi President jieħu post il-President. Il-Membri affettwati minn dawn il-ħatriet għandhom jaħtru delegat ieħor biex jirrappreżentahom fl-Assemblea Ġenerali. L-Assemblea Ġenerali għandha tiltaqa' mill-inqas darba fis-sena. Il-laqgħat tal-Assemblea Ġenerali għandhom jiġu organizzati mill-President b'avviż ta' mill-inqas erba' ġimgħat minn qabel. Il-Membri u l-Osservaturi għandhom ikunu intitolati jipproponu punti li għandhom jiddaħħlu fl-aġenda billi jinnotifikaw lill-President tal-inqas ġimagħtejn qabel il-laqgħa. Laqgħat straordinarji tal-Assemblea Ġenerali għandhom jiġu organizzati fuq it-talba tal-President jew tad-Direttur jekk dan jintalab fl-interess tas-CESSDA ERIC, jew fuq it-talba ta' mill-inqas nofs il-Membri. Id-Direttur għandu jkun l-uffiċjal kap eżekuttiv, l-uffiċjal kap xjentifiku u rappreżentant legali tas-CESSDA ERIC. Id-Direttur għandu jinħatar għal perjodu ta' ħames snin u jista' jerġa' jinħatar. Id-Direttur għandu jirrapporta lill-Assemblea Ġenerali. Id-Direttur għandu jkun responsabbli għat-tħejjija tal-baġit annwali, tal-istrateġiji u tal-politiki, li jridu jiġu adottati mill-Assemblea Ġenerali. Id-Direttur għandu jkun responsabbli għat-tħejjija tal-laqgħat tal-Assemblea Ġenerali u għandu jagħti l-appoġġ amministrattiv neċessarju lill-Bord Konsultattiv Xjentifiku u lill-Forum tal-Fornituri ta' Servizzi. Id-Direttur għandu jkun responsabbli għall-implimentazzjoni tad-deċiżjonijiet tal-Assemblea Ġenerali u għandu jiżgura li s-CESSDA ERIC josserva l-obbligi legali rilevanti kollha. Id-Direttur għandu jingħata s-setgħa li jieħu d-deċiżjonijiet kollha neċessarji għall-operazzjoni tas-CESSDA ERIC. Id-Direttur għandu jfittex b'mod regolari l-pariri tal-Forum tal-Fornituri ta' Servizzi fi kwistjonijiet ta' interess partikolari għall-Fornituri ta' Servizzi, billi jistieden lill-Forum tal-Fornituri ta' Servizzi jikkummenta dwar l-abbozz tal-baġit, il-pjanijiet ta' ħidma u l-istrateġiji u dwar kwistjonijiet importanti oħra tal-politika qabel ma dawn jiġu sottomessi lill-Assemblea Ġenerali. Id-Direttur għandu jissorvelja l-aderenza tal-Fornituri ta' Servizzi għar-regoli u għall-istandards operazzjonali għall-operazzjonijiet relatati mas-CESSDA ERIC u jirrapporta b'mod annwali għand l-Assemblea Ġenerali b'rakkomandazzjonijiet għal kontromiżuri għal kwalunkwe irregolarità. L-Assemblea Ġenerali għandha taħtar Bord Konsultattiv Xjentifiku indipendenti ta' mill-inqas erba', iżda mhux iktar minn seba' xjenzjati eminenti, indipendenti u tal-esperjenza li jiġu minn pajjiżi minn madwar id-dinja. Il-ħatra tal-Bord Konsultattiv Xjentifiku għandha tkun ibbażata fuq rakkomandazzjonijiet mid-Direttur. Id-Direttur għandu jfittex il-pariri tal-Bord Konsultattiv Xjentifiku u tal-Forum tal-Fornituri ta' Servizzi. Il-mandat tal-membri tal-Bord Konsultattiv Xjentifiku għandu jkun ta' tliet snin. Il-membri jistgħu jerġgħu jinħatru darba. Id-Direttur għandu jikkonsulta mal-Bord Konsultattiv Xjentifiku tal-inqas darba fis-sena fuq il-kwalità xjentifika tas-servizzi, fuq il-politiki u l-proċeduri xjentifiċi u fuq il-pjanijiet futuri fi ħdan dawn l-oqsma. Il-Bord Konsultattiv Xjentifiku għandu jissottometti darba fis-sena rapport bil-miktub lill-Assemblea Ġenerali permezz tad-Direttur dwar l-attivitajiet tiegħu. Ir-rapport għandu jkun fih valutazzjoni tas-servizzi offruti mis-CESSDA ERIC lill-utenti tad-data tiegħu. Id-Direttur għandu jissottometti r-rapport lill-Assemblea Ġenerali flimkien mal-kummenti u mar-rakkomandazzjonijiet possibbli tad-Direttur. Il-Bord Konsultattiv Xjentifiku jista' jitlob lid-Direttur jipproponi lill-Assemblea Ġenerali tissupplimenta lill-membri tal-Bord biex jiġi żgurat li dan ikun jirrappreżenta biżżejjed lill-oqsma kollha koperti mis-CESSDA ERIC. Il-Fornituri ta' Servizzi għandhom jikkostitwixxu n-netwerk distribwit operazzjonali integrat mis-CESSDA ERIC. Il-Fornituri ta' Servizzi għandhom ikunu istituzzjonijiet iddeżinjati mill-Membri u mill-Osservaturi skont l-Artikoli 3(5)(b) u 4(3)(c) biex iwettqu kompiti relatati mal-akkwist, mal-manteniment u mal-għoti ta' aċċess għad-data dwar ix-xjenzi soċjali f'pajjiżhom u madwar l-Ewropa. Il-Fornituri ta' Servizzi għandhom jaderixxu għar-regoli u għall-istandards operazzjonali għall-operazzjonijiet relatati mas-CESSDA ERIC kif stipulati fl-Anness 2. Id-drittijiet u l-obbligi tas-CESSDA ERIC u tal-Fornituri ta' Servizzi relatati mal-kompiti elenkati fl-Anness 2 għandhom ikunu rregolati mill-Ftehimiet dwar il-Livell ta' Servizz bejn is-CESSDA ERIC u l-Fornitur ta' Servizz inkwistjoni. Il-Fornituri ta' Servizzi jagħtu sehemhom fil-governanza tas-CESSDA ERIC b'funzjoni konsultattiva. Il-ħila tal-Fornituri ta' Servizzi biex jissodisfaw l-obbligi tagħhom kif stipulati fl-Anness 2 għandha tiġi vvalutata kull sentejn jew tlieta skont id-deċiżjoni tal-Assemblea Ġenerali. Id-Direttur, f'konsultazzjoni mal-Forum ta' Fornituri ta' Servizzi u mal-Bord Konsultattiv Xjentifiku, għandu jiddeċiedi kif u minn min għandhom isiru l-valutazzjonijiet, u għandu jippreżenta lill-Assemblea Ġenerali r-riżultati tal-valutazzjonijiet flimkien ma' proposti għar-riżoluzzjonijiet tal-Assemblea Ġenerali relatati magħhom. Il-Forum tal-Fornituri ta' Servizzi għandu jikkonsisti f'rappreżentanti tal-Fornituri ta' Servizzi u għandu jkollu funzjoni konsultattiva. Kull Membru jew Osservatur jista' jkollu membru wieħed fil-Forum. Il-Forum tal-Fornituri ta' Servizzi għandu jiġi ffaċilitat u appoġġjat mid-Direttur. Id-Direttur għandu jikkonsulta mal-Forum ta' Fornituri ta' Servizzi tal-inqas darba fis-sena dwar il-pjanijiet futuri u dwar l-aspetti tekniċi tal-attivitajiet tas-CESSDA ERIC u jwassal l-opinjonijiet tal-Fornituri ta' Servizzi għand l-Assemblea Ġenerali. L-Assemblea Ġenerali tista' tiddeċiedi li tipproponi emenda għall-Istatuti b'maġġoranza ta' żewġ terzi tal-voti mixħuta. Il-proposta għandha tiġi sottomessa lill-Kummissjoni Ewropea skont l-Artikolu 11 tar-Regolament (KE) Nru 723/2009. Il-Politika tal-Aċċess tad-Data tas-CESSDA ERIC għandha tkun konformi mar-rakkomandazzjonijiet u mal-linji gwida tal-OECD dwar l-aċċess għad-data (OECD Principles and Guidelines for Access to Research Data from Public Funding - Prinċipji u Linji Gwida tal-OECD għall-Aċċess għad-Data tar-Riċerka minn Finanzjament Pubbliku, OECD 2007). Sakemma ma jkunx stipulat mod ieħor fl-Artikolu 14(6), data u metadata ffinanzjati pubblikament miżmuma mill-Fornituri ta' Servizzi għandhom ikunu aċċessibbli liberament u mingħajr ħlas fil-punt ta' aċċess għar-riċerka pubblika u għall-edukazzjoni u għandhom jitqiegħdu għad-dispożizzjoni b'mod puntwali. Il-ġabriet kollha ta' data għandhom jitqiegħdu għad-dispożizzjoni mill-Fornituri ta' Servizzi għall-aċċess għal riċerkaturi awtorizzati għar-riċerka pubblika u għall-edukazzjoni. Il-Fornituri ta' Servizzi għandhom jipproteġu l-anonimità tas-suġġetti tad-data skont ir-regolamenti internazzjonali, Ewropej u nazzjonali applikabbli, kif ukoll skont l-oqfsa etiċi rilevanti. Il-Fornituri ta' Servizzi għandhom iżommu proċeduri ġusti, miftuħa u trasparenti rigward l-aċċess għad-data u għall-metadata fil-pussess tagħhom. Il-prinċipju ta' aċċess miftuħ stipulat fl-Artikolu 14(2) u 14(3) m'għandux jobbliga lil Fornitur ta' Servizz biex jaqsam data, metadata jew ġabriet ta' data jekk dan imur kontra l-leġiżlazzjoni nazzjonali, id-drittijiet ta' proprjetà intellettwali jew raġunijiet ġuridiċi validi oħra. Il-Politika tas-CESSDA ERIC dwar it-Tixrid għandha tiġi implimentata permezz tal-istrateġija ta' komunikazzjoni tagħha. Il-Politika dwar it-Tixrid għandha tkopri l-outputs tal-attivitajiet kollha ffinanzjati mis-CESSDA ERIC u għandha tkun disponibbli liberament ħlief meta dan ikun impossibbli minħabba drittijiet ta' proprjetà intellettwali preeżistenti. Id-dokumenti tekniċi, il-politiki, il-proċeduri ewlenin, ir-rapporti ta' monitoraġġ kollha għandhom ikunu pubblikament disponibbli fuq is-sit web tas-CESSDA ERIC. Id-dokumentazzjoni kollha relatata mal-issodisfar tal-obbligi ta' Fornitur ta' Servizz għandha tiġi ppubblikata mill-Fornituri ta' Servizzi. F'dawn l-Istatuti t-terminu "proprjetà intellettwali" għandu jinftiehem skont l-Artikolu 2 tal-Konvenzjoni li Tistabbilixxi l-Organizzazzjoni Dinjija tal-Proprjetà Intellettwali (WIPO) iffirmata fl-14 ta' Lulju 1967. Fir-rigward tal-kwistjonijiet tal-proprjetà intellettwali, ir-relazzjonijiet bejn il-Membri, l-Osservaturi u l-Fornituri ta' Servizzi għandhom ikunu rregolati mid-dritt nazzjonali applikabbli kif ukoll mir-regoli u mir-regolamenti internazzjonali rilevanti. Il-proprjetà intellettwali li l-Membri jew il-Fornituri ta' Servizzi jikkontribwixxu għas-CESSDA ERIC għandha tibqa' l-proprjetà tad-detentur tal-proprjetà intellettwali. Jekk il-proprjetà intellettwali toriġina minn xogħol iffinanzjat mis-CESSDA ERIC (kontribuzzjoni diretta jew in natura), tali proprjetà għandha tkun tappartjeni għas-CESSDA ERIC. Is-CESSDA ERIC jista' jċedi d-dritt tiegħu b'mod sħiħ jew parzjali favur il-Membru, l-Osservatur jew il-Fornitur ta' Servizz li jkun ħoloq id-drittijiet ta' proprjetà intellettwali. Is-CESSDA ERIC għandu jaderixxi għall-prinċipji ta' opportunità ta' xogħol indaqs. Il-karigi xjentifiċi għandhom jimtlew wara li jkunu tħabbru b'mod internazzjonali. Soġġett għar-rekwiżiti tal-leġiżlazzjoni nazzjonali, kull Membru fi ħdan il-ġurisdizzjoni tiegħu għandu jagħmel kull sforz biex jiffaċilita l-moviment u r-residenza taċ-ċittadini tal-Membru involuti fil-kompiti tas-CESSDA ERIC kif ukoll tal-membri tal-familja ta' dawn iċ-ċittadini. L-Assemblea Ġenerali għandha tistabbilixxi l-kontribuzzjoni għal kull Membru fuq il-bażi tal-baġit u, ħlief għal kontribuzzjonijiet speċjali, b'mod proporzjonat għall-PDG tal-Membru individwali. Il-kontribuzzjonijiet għandhom jiġu ttrasferiti lis-CESSDA ERIC sad-data stabbilita mill-Assemblea Ġenerali. L-Assemblea Ġenerali għandha tistabbilixxi l-kontribuzzjonijiet għall-Osservaturi. Is-sena finanzjarja għandha tkun sena kalendarja. Id-Direttur għandu jħejji u jissottometti lill-Assemblea Ġenerali għall-approvazzjoni abbozz tal-baġit annwali u pjan ta' direzzjoni tan-negozju, inklużi l-kontribuzzjonijiet proposti mingħand il-Membri u l-Osservaturi. Il-baġit annwali, u l-kontribuzzjonijiet dovuti, għandhom jiġu approvati mill-Assemblea Ġenerali tal-inqas sitt xhur qabel is-sena finanzjarja segwenti. Il-baġit annwali għandu jkun ibbilanċjat sabiex l-ispejjeż ippjanati ma jaqbżux l-introjtu ppjanat. Is-CESSDA ERIC għandu jkun soġġett għar-regoli tal-leġiżlazzjoni tal-pajjiż ospitanti dwar il-kontabilità biex jiżgura t-tħejjija, l-arkivjar, l-awditjar u l-pubblikazzjoni tal-kontijiet f'konformità mal-prinċipji kontabilistiċi internazzjonali aċċettati b'mod ġenerali u mal-prinċipji tat-trasparenza. Is-CESSDA ERIC għandu jipproduċi rapport annwali tal-attività. Dak ir-rapport għandu jkun fih b'mod partikolari l-aspetti xjentifiċi, operazzjonali u finanzjarji tal-attivitajiet tas-CESSDA ERIC. Ir-rapport għandu jiġi approvat mill-Assemblea Ġenerali u jiġi trażmess lill-Kummissjoni Ewropea u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Dan ir-rapport għandu jkun disponibbli għall-pubbliku. Ir-riżorsi tas-CESSDA ERIC għandhom jikkonsistu f'dawn: kontribuzzjonijiet finanzjarji mingħand il-Membri u l-Osservaturi; kontribuzzjonijiet possibbli tal-ospitanti; riżorsi oħra, fi ħdan il-limiti u bit-termini approvati mill-Assemblea Ġenerali, inklużi għotjiet għar-riċerka minn sorsi nazzjonali jew internazzjonali, donazzjonijiet u kwalunkwe introjtu minn attivitajiet ekonomiċi. Is-CESSDA ERIC għandu jkun responsabbli għad-djun tiegħu. Il-Membri u l-Osservaturi mhumiex responsabbli b'mod konġunt għad-djun tas-CESSDA ERIC. Is-CESSDA ERIC għandu jieħu l-assigurazzjoni xierqa biex ikopri r-riskji speċifiċi għall-kostruzzjoni u għall-operat tal-infrastruttura tas-CESSDA ERIC. Is-CESSDA ERIC għandu jittratta l-kandidati tal-akkwisti u lill-offerenti b'mod ugwali u mingħajr diskriminazzjoni, indipendentement minn jekk dawn ikunux ibbażati fl-Unjoni Ewropea jew le. Il-politika dwar l-akkwist pubbliku għandha tirrispetta l-prinċipji ta' trasparenza, ta' nondiskriminazzjoni u ta' kompetizzjoni. L-akkwist minn Membri u Osservaturi li jikkonċerna attivitajiet tas-CESSDA ERIC għandu jsir b'tali mod li tingħata l-konsiderazzjoni dovuta lil bżonnijiet tas-CESSDA ERIC, u għandu jkun konformi mar-rekwiżiti tekniċi u mal-ispeċifikazzjonijiet maħruġa mill-korp rilevanti tas-CESSDA ERIC. L-eżenzjonijiet mit-taxxa bbażati fuq l-Att tan-Norveġja relatat mat-taxxa fuq il-valur miżjud ta' Ġunju tal-2009 Nru 58, § 10-3, għandhom ikunu limitati għat-taxxa fuq il-valur miżjud għat-tali oġġetti u servizzi li huma għal użu uffiċjali u esklużiv mis-CESSDA ERIC u huma mħallsa bis-sħiħ u akkwistati mis-CESSDA ERIC. L-eżenzjonijiet mit-taxxa għandhom japplikaw għal attivitajiet mhux ekonomiċi. M'għandhomx japplikaw għal attivitajiet ekonomiċi. M'għandhomx japplikaw iktar limiti. Is-CESSDA ERIC għandu jibqa' jeżisti sakemm jiġi stralċat skont l-Artikolu 22(2). L-Assemblea Ġenerali tista' tiddeċiedi li tiftaħ proċeduri ta' stralċ għal CESSDA ERIC b'maġġoranza ta' żewġ terzi tal-voti mitfugħa. Mingħajr dewmien bla bżonn u fi kwalunkwe eventwalità fi żmien għaxart ijiem mill-adozzjoni tad-deċiżjoni ta' stralċ, is-CESSDA ERIC għandu jinnotifika lill-Kummissjoni Ewropea dwar id-deċiżjoni. L-assi li jibqa' wara l-ħlas tad-djun tas-CESSDA ERIC għandhom jitqassmu bejn il-Membri b'mod proporzjonali għall-kontribuzzjonijiet akkumulati tagħhom għas-CESSDA ERIC. Mingħajr dewmien bla bżonn u fi kwalunkwe eventwalità fi żmien għaxart ijiem mill-għeluq tal-proċedura ta' stralċ, is-CESSDA ERIC għandu jinnotifika lill-Kummissjoni b'dan. It-twaqqif u l-funzjonament tas-CESSDA ERIC għandhom ikunu rregolati: mid-dritt tal-Unjoni, b'mod partikolari bir-Regolament (KE) Nru 723/2009; mid-dritt tal-pajjiż ospitanti fil-każ ta' kwistjonijiet li mhumiex irregolati mid-dritt tal-Unjoni jew huma rregolati minn dan b'mod parzjali biss; minn dawn l-Istatuti u mir-regoli ta' implimentazzjoni tagħhom. Il-Qorti tal-Ġustizzja tal-Unjoni Ewropea għandu jkollha l-ġurisdizzjoni fuq il-litigazzjoni fost il-Membri u l-Osservaturi fir-rigward tas-CESSDA ERIC, bejn il-Membri u l-Osservaturi u s-CESSDA ERIC u fuq kwalunkwe litigazzjoni li l-Unjoni Ewropea hija parti għaliha. Il-leġiżlazzjoni tal-Unjoni dwar il-ġurisdizzjoni għandha tapplika għat-tilwim bejn is-CESSDA ERIC u partijiet terzi. Fil-każijiet li ma jkunux koperti mil-leġiżlazzjoni tal-Unjoni, id-dritt tal-istat ospitanti għandu jiddetermina l-ġurisdizzjoni kompetenti għar-riżoluzzjoni tat-tilwim u l-għażla tal-liġi. Il-qorti kompetenti għal kwalunkwe kawża kontra s-CESSDA ERIC għandha tkun il-qorti distrettwali ta' Bergen sakemm ma jkunx stipulat mod ieħor fl-Artikoli 24 u 25(2). Dawn l-Istatuti għandhom jinżammu aġġornati u jkunu disponibbli għall-pubbliku fuq is-sit web tas-CESSDA ERIC u fis-sede statutorja. Il-Fornituri ta' Servizzi tas-CESSDA għandu jkollhom l-obbligi li ġejjin: ikunu konformi mal-elementi maqbula tal-istandard tal-metadata tad-DDI li huma meħtieġa biex il-membru/l-osservatur ikun jista' jikkontribwixxi għall-attivitajiet tas-CESSDA ERIC u li se jiġu identifikati mis-CESSDA ERIC; jadottaw u japplikaw is-sistema/i unika/uniċi komuni ta' awtentikazzjoni tal-utenti fid-dħul rakkomandati mis-CESSDA ERIC; jippermettu l-ħsad tal-metadata ta' skoperta tar-riżorsi tagħhom u tal-metadata addizzjonali rilevanti għall-inklużjoni fil-portal tad-data tas-CESSDA ERIC; joħolqu l-possibbiltà li d-data fil-pussess tagħhom tkun tista' titniżżel permezz ta' passarelli tad-data komuni safejn dan ikun permess mil-leġiżlazzjoni u mir-regolamenti rilevanti; jiżguraw li tinżamm/jinżammu l-lingwa/i nazzjonali applikabbli fi ħdan it-teżawru multilingwi; jaqsmu l-għodod għall-arkivjar tad-data tagħhom (fil-kundizzjonijiet tal-proprjetà intellettwali stipulati fl-Artikolu 16 tal-Istatuti); jaderixxu għall-prinċipji tal-mudell ta' referenzza tas-Sistema ta' Informazzjoni Arkivjali Miftuħa u għal kwalunkwe rekwiżit maqbul tas-CESSDA ERIC għall-operar ta' repożitorji fdati; jikkontribwixxu għall-attivitajiet transnazzjonali tas-CESSDA ERIC ta' armonizzazzjoni tad-data; jikkontribwixxu b'materjal u/jew kompetenzi għall-bank tal-mistoqsijiet transnazzjonali; jipprovdu appoġġ b'mentoraġġ għall-Osservaturi tas-CESSDA ERIC u għall-Fornituri ta' Servizzi rappreżentanti tagħhom biex jiksbu Sħubija sħiħa; jipprovdu appoġġ għall-membri għal pajjiżi b'infrastrutturi nazzjonali immaturi u dgħajfin biex jgħinuhom jibnu l-kompetenza meħtieġa iktar tard biex ikunu jistgħu jwettqu l-kompiti bħala Membri; jiffaċilitaw l-aċċess għad-data rilevanti tal-gvern nazzjonali u ffinanzjata mir-riċerka, skont l-ordinamenti ġuridiċi nazzjonali; jaderixxu għall-Politiki tas-CESSDA ERIC dwar l-Aċċess għad-Data u t-Tixrid ta' din; jaderixxu għad-dispożizzjonijiet tal-politiki tas-CESSDA ERIC kif meħtieġ. Dan l-Anness jistabbilixxi l-mekkaniżmu għall-kalkolu tal-kontribuzzjonijiet mill-Membri u mill-Osservaturi. Il-Baġit stmat tas-CESSDA ERIC għall-perjodu 2017 – 2019 hu bbażat fuq il-kontinwazzjoni tal-ftehim preċedenti tal-Konsorzju tas-CESSDA, u hu bbażat fuq kontribuzzjoni b'miżata annwali tas-Sħubija ta' EUR 1,9 miljun (ibbażata fuq 13-il Membru). Id-distribuzzjoni tal-miżata tas-Sħubija hi kif ġej: Kontribuzzjonijiet speċjali Bħala l-pajjiż ospitant, in-Norveġja se tħallas ammont annwali ta' EUR 800 000. Il-Ġermanja se tħallas ammont annwali ta' EUR 750 000, li ammont fiss minnhom ta' EUR 310 000 ikopri s-sehem tal-Ġermanja għall-operat ġenerali tas-CESSDA, u ammont fiss ta' EUR 440 000 jiffinanzja l-kompiti tas-CESSDA ERIC li jridu jitwettqu mill-Fornitur ta' Servizz tal-Ġermanja permezz ta' ftehim bejn il-Ġermanja u s-CESSDA ERIC. Iż-żewġ ammonti għandhom ikunu parti mill-baġit tas-CESSDA ERIC u parti mill-prijoritajiet tas-CESSDA ERIC. Miżata totali ta' EUR 350 000 hi distribwita fost il-Membri/l-Osservaturi l-oħra tas-CESSDA ERIC skont il-prinċipji ddefiniti fl-Artikolu 18 tal-Istatuti. F'każ li s-CESSDA ERIC ikollu membri/osservaturi addizzjonali, dawn se jkunu qed iħallsu kontribuzzjonijiet annwali proporzjonati kkalkolati b'mod separat u miżjuda mal-kontribuzzjoni totali. Jenħtieġ li l-baġit għall-perjodu 2020 'il quddiem ikun ibbażat fuq kontribuzzjoni stmata tal-Miżati tas-sħubija ta' EUR 1,5 miljun. Id-distribuzzjoni tal-miżata tas-Sħubija hi kif ġej: Kontribuzzjonijiet speċjali Bħala l-pajjiż ospitant, in-Norveġja se tħallas ammont annwali ta' EUR 800 000. Il-Ġermanja se tħallas ammont annwali ta' EUR 310 000 bħala l-parti tal-Ġermanja tal-operat ġenerali tas-CESSDA għall-2020 u għall-2021 biss. Il-Ġermanja għandha tforni servizzi lis-CESSDA ERIC b'valur stmat ta' EUR 440 000. Il-kompiti tas-CESSDA ERIC li għandhom isiru mill-Fornitur ta' Servizz tal-Ġermanja għandhom ikunu rregolati minn ftehim bejn il-Ġermanja u s-CESSDA ERIC, u għandhom ikunu parti mill-prijoritajiet tas-CESSDA ERIC. Miżata totali ta' EUR 390 000 hi distribwta fost il-Membri/l-Osservaturi l-oħra tas-CESSDA ERIC skont il-prinċipji ddefiniti fl-Artikolu 18. F'każ li s-CESSDA ERIC ikollu membri/osservaturi addizzjonali, dawn se jkunu qed iħallsu kontribuzzjonijiet annwali proporzjonati kkalkolati b'mod separat u miżjuda mal-kontribuzzjoni totali. F'konformità mal-Artikolu 8, l-Assemblea Ġenerali għandha tistabbilixxi l-kontribuzzjoni għal kull Membru fuq il-bażi tal-baġit u, ħlief għall-Membri li jagħmlu kontribuzzjonijiet speċjali, b'mod proporzjonat għall-PDG tal-Membru individwali. L-Assemblea Ġenerali għandha tistabbilixxi l-kontribuzzjonijiet għall-Osservaturi. Id-data sors għall-kalkolu tal-miżati għall-Membri u għall-Osservaturi li jagħmlu kontribuzzjoni annwali proporzjonata hi l-indikatur tal-Bank Dinji "PDG (USD kurrenti)", għaċ-ċifri tal-iktar sena riċenti disponibbli għall-Membri kollha fiż-żmien li fih isir il-kalkolu. In-Norveġja u l-Ġermanja għandhom jagħmlu kontribuzzjonijiet speċjali. Il-Membri/l-Osservaturi kollha l-oħra għandhom jagħmlu kontribuzzjonijiet annwali proporzjonati. Il-valur totali tal-kontribuzzjonijiet annwali proporzjonati hu kkalkolat biex jikseb il-baġit totali fil-mira wara li jittieħdu f'kunsiderazzjoni l-kontribuzzjonijiet annwali speċjali. Il-kontribuzzjoni għas-sħubija tal-organizzazzjonijiet intergovernattivi għandha tiġi deċiża mill-Assemblea Ġenerali fuq bażi ta' każ b'każ. Il-baġit tal-2016 għandu Miżata tas-sħubija totali ta' EUR 1 932 737, ibbażata fuq 15-il Membru u Osservatur wieħed. Il-kalkoli għas-snin li ġejjin għandhom isiru malli jkunu disponibbli ċ-ċifri neċessarji tal-PDG. Franza, l-Italja, in-Netherlands, in-Norveġja u r-Renju Unit, minn hawn 'il quddiem imsejħa l-"Membri" BILLI l-Istati msemmija hawn fuq li qed jikkooperaw biex jistabbilixxu "Infrastruttura tal-Laboratorju Ewropew għall-Ġbir u għall-Ħżin tad-Diossidu tal-Karbonju", minn hawn 'il quddiem imsejħa ECCSEL, huma konvinti li l-emissjonijiet antropoġeniċi tad-diossidu tal-karbonju huma sfida klimatika globali li tirrikjedi kooperazzjoni internazzjonali; BILLI HUMA KONXJI li l-isfida hija n-neċessità li jitnaqqsu l-emissjonijiet kif ukoll li d-diossidu tal-karbonju jinġabar, jiġi trasport u maħżun b'mod sikur; BILLI JAFU li dawn id-domandi jistgħu jiġu ssodisfati biss permezz ta' riċerka u ta' żvilupp intensifikati li għandhom l-għan li jsaħħu l-bażi tal-għarfien xjentifika u teknoloġika; BILLI JIRRIKONOXXU l-ħtieġa għal kooperazzjoni internazzjonali msaħħa fil-qasam tar-riċerka u tal-iżvilupp relatati mas-CCS kemm għal raġunijiet xjentifiċi kif ukoll ekonomiċi; BILLI JAGĦRFU li l-infrastrutturi nazzjonali tar-riċerka jistgħu jibbenefikaw minn pariri internazzjonali fil-qasam tas-CCS u mill-operat ta' faċilitajiet għat-tali riċerka u mill-investiment f'dawn. BILLI JIKKUNSIDRAW li l-ECCSEL hu ġġustifikat mill-ħtieġa għal ambjent ta' riċerka dedikat u koordinat, li jistinka biex ineħħi diskrepanzi speċifiċi fl-għarfien, jagħti spinta lill-iżvilupp teknoloġiku lil hinn mill-ogħla livell ta' żvilupp tekniku, u b'hekk jaċċellera l-kummerċjalizzazzjoni u l-iskjerament tal-metodi tas-CCS; BILLI JEMMNU li l-ECCSEL hu meħtieġ biex jiżgura l-użu effiċjenti tal-infrastruttura tar-riċerka eżistenti u jikkoordina l-investimenti fl-infrastruttura, u b'hekk jikkontribwixxi għall-kosteffikaċja fuq skala Ewropea; FTIEHMU KIF ĠEJ: Għandu jkun hemm Konsorzju għal Infrastruttura Ewropea ta' Riċerka distribwit imsejjaħ il-"Laboratorju Ewropew għall-Ġbir u għall-Ħżin tad-Diossidu tal-Karbonju – Konsorzju għal Infrastruttura Ewropea ta' Riċerka", minn hawn 'il quddiem imsejjaħ "ECCSEL ERIC". L-ECCSEL ERIC għandu jkollu s-sede statutorja tiegħu fi Trondheim, fin-Norveġja. Il-lingwa operattiva tal-ECCSEL ERIC hi l-Ingliż. L-ECCSEL ERIC għandu jistabbilixxi u jopera infrastruttura tar-riċerka distribwita tal-ogħla kwalità li għandha titwaqqaf bħala hub ċentrali responsabbli għall-operat koordinat ta' diversi faċilitajiet li joperaw taħt kappa konġunta, ECCSEL ERIC. L-ECCSEL ERIC għandu jikkoordina l-użu tal-faċilitajiet tar-riċerka fl-infrastruttura distribwita u jikkoordina pjanijiet għall-aġġornar tagħhom u investimenti ġodda. L-ECCSEL ERIC għandu jassikura aċċess miftuħ internazzjonali għall-infrastruttura. Barra minn hekk, fi ħdan il-mezzi u l-kompetenza tiegħu, l-ECCSEL ERIC għandu jappoġġja lis-sidien tal-faċilitajiet tar-riċerka fl-impenji tagħhom li jsaħħu l-operazzjonijiet tal-faċiliatjiet tagħhom u fl-impenji tagħhom li jaġġornawhom u li joħolqu faċilitajiet ġodda. L-ECCSEL ERIC mhuwiex sid ta' faċilitajiet tar-riċerka hu nnifsu u lanqas ma jopera dawn it-tip ta' faċilitajiet. Madankollu, fil-ġejjieni l-Assemblea Ġenerali tista' tiddeċiedi li l-ECCSEL ERIC għandu jinvesti fil-faċilitajiet tiegħu stess jew joperahom. Membri u Osservaturi li ma jixtiqux jieħdu sehem fil-finanzjament tat-tali faċilitajiet jistgħu jastjenu milli jiffinanzjawhom f'konformità mal-Artikolu 9(2)(a). L-ECCSEL ERIC għandu jqiegħed il-faċilitajiet meħtieġa għat-twettiq ta' riċerka f'oqsma ta' prijorità għad-dispożizzjoni tal-komunità internazzjonali tar-riċerka. Billi jagħmel dan, l-ECCSEL ERIC se jikkontribwixxi biex tingħata spinta lill-iżvilupp teknoloġiku lil hinn mill-ogħla livell ta' żvilupp tekniku attwali, u b'hekk jaċċellera l-kummerċjalizzazzjoni u l-iskjerament tas-CCS. Għal dan l-impenn, l-ECCSEL ERIC għandu jindirizza u jkattar azzjonijiet ta' riċerka tal-ogħla livell fost ix-xjenzjati fi ħdan il-qasam tas-CCS u f'konformità mal-prijoritajiet tal-ECCSEL ERIC. L-ECCSEL ERIC se jistabbilixxi inventarju avvanzat ħafna ta' faċilitajiet uniċi tar-riċerka u jagħti lill-komunità Ewropea tas-CCS (primarjament) u lil komunitajiet mhux Ewropej tas-CCS aċċess għal dawn ir-riżorsi. L-ECCSEL ERIC għandu jinbena u jiġi operat fuq bażi mhux ekonomika. Mingħajr ħsara għall-Artikolu 2(3), l-ECCSEL ERIC jista' jwettaq attivitajiet ekonomiċi limitati bil-kundizzjoni li dawn ikunu relatati mill-qrib mal-kompiti ewlenin tal-ECCSEL ERIC u ma jipperikolawx it-twettiq tagħhom. L-entitajiet li ġejjin jistgħu jsiru Membri tal-ECCSEL ERIC, jew jistgħu jsiru Osservaturi, f'konformità mad-drittijiet u mal-obbligi msemmija fl-Artikoli 6 u 7: l-Istati Membri tal-Unjoni Ewropea; il-pajjiżi assoċjati; pajjiżi terzi oħra li mhumiex pajjiżi assoċjati; organizzazzjonijiet intergovernattivi. Il-kundizzjonijiet għad-dħul ta' Membri u ta' Osservaturi huma speċifikati fl-Artikoli (4)1 u 4(2) ta' dawn l-Istatuti. L-ECCSEL ERIC għandu jkollu mill-inqas Stat Membru wieħed u żewġ Membri oħra li jkunu Stati Membri jew inkella pajjiżi assoċjati. Kwalunkwe Membru jew Osservatur, f'konformità mar-regoli u mal-proċeduri tiegħu stess, jista' jaħtar entità pubblika jew entità privata waħda b'missjoni ta' servizz pubbliku, li se tkun qed tirrappreżenta lill-Membri jew lill-Osservatur. Il-Membri u l-Osservaturi attwali u l-entitajiet li jirrappreżentawhom huma elenkati fl-Anness I. L-Anness I għandu jiġi aġġornat mid-Direttur skont it-tibdiliet fil-parteċipazzjoni fl-ECCSEL ERIC. Il-kundizzjonijiet għad-dħul ta' Membri ġodda għandhom ikunu dawn li ġejjin: id-dħul ta' Membri ġodda jeħtieġ l-approvazzjoni unanima tal-Assemblea Ġenerali; l-applikanti jeħtiġilhom jissottomettu applikazzjoni bil-miktub lid-Direttur tal-ECCSEL ERIC; l-applikazzjoni tal-inqas trid tiddeskrivi kif l-applikant se jikkontribwixxi għall-objettivi u għall-attivitajiet tal-ECCSEL deskritti fl-Artikolu 2 u kif dan se jissodisfa l-obbligi msemmija fl-Artikolu 6(2). L-entitajiet elenkati fl-Artikolu 3(1) li għandhom rieda li jikkontribwixxu għall-ECCSEL ERIC, iżda li mhumiex f'pożizzjoni li jissieħbu bħala Membri, jistgħu japplikaw għal status ta' Osservatur. Il-kundizzjonijiet għad-dħul ta' Osservaturi għandhom ikunu dawn li ġejjin: L-Osservaturi jistgħu jkunu ammessi għal perjodu ta' tliet snin. F'każijiet eċċezzjonali l-Assemblea Ġenerali tista' tapprova perjodu itwal għall-istatus ta' Osservatur; entità li tipprevedi parteċipazzjoni dejjiema fl-ECCSEL ERIC, iżda li għal raġunijiet domestiċi mhix f'pożizzjoni li ssir Membru, tista' f'każijiet eċċezzjonali tingħata l-istatus ta' Osservatur Permanenti; id-dħul jew id-dħul mill-ġdid ta' Osservaturi jeħtieġ l-approvazzjoni unanima tal-Assemblea Ġenerali; l-applikanti jeħtiġilhom iressqu applikazzjoni bil-miktub lid-Direttur; l-applikazzjoni tal-inqas trid tiddeskrivi kif l-applikant se jikkontribwixxi għall-kompiti u għall-attivitajiet tal-ECCSEL ERIC deskritti fl-Artikolu 2 u kif dan ser jissodisfa l-obbligi msemmija fl-Artikolu 7(2). Membru jew Osservatur jista' jirtira mill-ECCSEL ERIC fl-aħħar ta' sena finanzjarja diment li dan jinnotifika l-intenzjoni tiegħu li jirtira billi jibgħat talba uffiċjali 12-il xahar bil-quddiem lill-President tal-Assemblea Ġenerali. Il-Membri ma jistgħux jirtiraw fi żmien l-ewwel ħames snin mindu jsiru Membri. Kwalunkwe tariffa pendenti trid titħallas u kwalunkwe obbligu favur l-ECCSEL irid jiġi ssodisfat qabel ma jiġi kkonfermat l-irtirar. Il-Membru jew l-Osservatur li jirtira għandu jħallas biss it-tariffi dovuti rispettivament skont l-Artikoli 6(2) u 7(2) fid-data tal-irtirar tiegħu mingħajr ebda kost jew penali addizzjonali. L-Assemblea Ġenerali tista' ttemm is-sħubija ta' Membru jew l-istatus ta' Osservatur ta' Osservatur jekk ikunu ssodisfati l-kundizzjonijiet li ġejjin: il-Membru jew l-Osservatur ikun kiser b'mod serju obbligu wieħed jew iktar skont dawn l-Istatuti; il-Membru jew l-Osservatur ikun naqas milli jirrettifika dan il-ksur fi żmien perjodu ta' sitt xhur wara li jkun irċieva n-notifika dwar il-ksur mingħand l-Assemblea Ġenerali. Il-Membru jew l-Osservatur għandu jingħata l-opportunità li jikkontesta d-deċiżjoni ta' terminazzjoni u li jippreżenta d-difiża tiegħu quddiem l-Assemblea Ġenerali fi ħdan perjodu ta' tliet xhur wara li jkun irċieva n-notifika dwar it-terminazzjoni. Tali terminazzjoni m'għandha taffettwa ebda obbligu ta' Membru jew ta' Osservatur imġarrab qabel id-data tat-terminazzjoni. Il-Membri tal-ECCSEL ERIC għandu jkollhom id-dritt li: jaħtru entitajiet rappreżentanti f'konformità mal-Artikolu 3(3); ikollhom għall-komunità ta' riċerka tagħhom aċċess għar-riżorsi tal-ECCSEL ERIC u għas-servizzi kollha tiegħu f'konformità mal-Politika ta' Aċċess imsemmija fl-Artikolu 18; jattendu għall-Assemblea Ġenerali; jivvotaw fl-Assemblea Ġenerali, f'konformità mal-Artikolu 9(3); jieħdu sehem fl-iżvilupp ta' strateġiji u ta' politiki; il-komunità ta' riċerka tagħhom tipparteċipa fl-avvenimenti tal-ECCSEL ERIC, bħal pereżempju sessjonijiet ta' ħidma, konferenzi u korsijiet ta' taħriġ, b'rati preferenzjali; jużaw id-ditta tal-ECCSEL ERIC, b'mod partikolari għall-operaturi tal-faċilitajiet tal-ECCSEL ERIC. Id-ditta tikkonsisti f'kull rappreżentazzjoni viżwali jew akustika tal-"ECCSEL" jew tal-"ECCSEL ERIC" li torbot lill-utent tal-kliem, ta' rapport, ta' prodott jew ta' servizz mal-ECCSEL ERIC. Il-Membri tal-ECCSEL ERIC għandhom: iħallsu t-tariffa annwali kif speċifikat fl-Anness II fi ħdan it-terminu perentorju partikolari; jipprovdu tal-inqas faċilità tar-riċerka maqbula waħda; jippromwovu l-adozzjoni tas-servizzi tal-ECCSEL ERIC fost riċerkaturi fil-pajjiż tagħhom, u jiġbru l-feedback u r-rekwiżiti tal-utenti; jappoġġjaw u, meta xieraq, jippruvaw iniedu l-integrazzjoni tal-faċilitajiet nazzjonali u l-integrazzjoni bejn il-faċilitajiet nazzjonali u dawk fi stati Membri jew Osservaturi oħra. L-Osservaturi tal-ECCSEL ERIC għandu jkollhom id-dritt li: jaħtru entitajiet rappreżentanti f'konformità mal-Artikolu 3(3); jattendu l-Assemblea Ġenerali mingħajr drittijiet tal-vot; ikollhom il-komunità ta' riċerka tagħhom tipparteċipa fl-avvenimenti tal-ECCSEL ERIC, bħal pereżempju sessjonijiet ta' ħidma, konferenzi u korsijiet ta' taħriġ b'rati preferenzjali, jekk ikun hemm biżżejjed spazju; ikollhom aċċess għall-komunità ta' riċerka tagħhom għall-appoġġ mingħand l-ECCSEL ERIC fl-iżvilupp ta' sistemi, ta' proċessi u ta' servizzi rilevanti. L-Osservaturi tal-ECCSEL ERIC għandhom iħallsu t-tariffa annwali kif speċifikata fl-Anness II. L-Assemblea Ġenerali tista' tiddeċiedi fuq tariffa inizjali għall-Osservaturi li tkun differenti mit-tariffa normali. L-Osservaturi Permanenti, li jingħataw dan l-istatus skont l-Artikolu 4(2)(b) għandu jkollhom l-istess drittijiet u obbligi bħall-Membri, elenkati fl-Artikoli 6(1) u 6(2), ħlief id-dritt li jivvotaw fl-Assemblea Ġenerali, imsemmija fl-Artikolu 6(1)(d). L-istruttura tal-governanza tal-ECCSEL ERIC għandha tikkonsisti f'dawn: L-Assemblea Ġenerali; Id-Direttur; Il-Kumitat għall-Koordinazzjoni tal-Infrastruttura tar-Riċerka; Il-Bord Konsultattiv għall-Etika u għall-Ambjent; Kwalunkwe Kumitat konsultattiv ieħor stabbilit mill-Assemblea Ġenerali biex jiffaċilita l-ilħuq tal-objettivi tal-ECCSEL ERIC. L-istruttura operazzjonali tal-ECCSEL ERIC għandha tikkonsisti f'dawn: Iċ-Ċentru ta' Operazzjonijiet, li se jkun l-uffiċċju prinċipali tal-ECCSEL ERIC u l-post tal-maniġment tal-ECCSEL ERIC; Il-faċilitajiet ta' riċerka li huma proprjetà nazzjonali u li jieħdu sehem fl-infrastruttura distribwita tal-ECCSEL ERIC; In-Nodi tal-infrastruttura nazzjonali li jirrappreżentaw il-faċilitajiet ta' riċerka fi ħdan pajjiż f'konformità mal-Artikolu 11(1). L-Assemblea Ġenerali għandha tikkonsisti fil-Membri u fl-Osservaturi tal-ECCSEL ERIC. L-Assemblea Ġenerali hi l-awtorità finali tal-ECCSEL ERIC. L-Assemblea Ġenerali għandha: tistabbilixxi l-baġit, il-formula tal-finanzjament u t-tariffi annwali. Kwalunkwe tibdil fil-formula tal-finanzjament u fit-tariffi annwali li jsir matul l-ewwel ħames snin kif speċifikat fl-Anness II jeħtieġ il-vot unanimu tal-Assemblea Ġenerali. Wara l-ewwel ħames snin, dawn it-tibdiliet jeħtieġu votazzjoni ta' maġġoranza ta' żewġ terzi; Membru jew Osservatur li ma jixtieqx jieħu sehem fil-finanzjament tal-faċilitajiet li fil-futur jistgħu jsiru proprjetà tal-ECCSEL ERIC jew jiġu operati minnu, jeħtieġlu jiddikjara dan qabel mal-Assemblea Ġenerali tieħu d-deċiżjonijiet tagħha biex issir proprjetarja tat-tali faċilitajiet jew biex toperahom, u mbagħad mhux se jkun obbligat jieħu sehem fil-finanzjament tal-faċilità; tiddetermina l-politika tal-ECCSEL ERIC fi kwistjonijiet xjentifiċi, tekniċi u amministrattivi. Dawn il-politiki għandhom jiġu adottati b'vot ta' maġġoranza ta' żewġ terzi; tadotta pjanijiet strateġiċi u pjanijiet ta' ħidma għall-ECCSEL ERIC, b'votazzjoni ta' maġġoranza ta' żewġ terzi; tissorvelja l-ġestjoni tal-ECCSEL ERIC; teleġġi l-President u l-Viċi President tal-Assemblea Ġenerali, b'votazzjoni ta' maġġoranza ta' żewġ terzi; taħtar, tbiddel u tneħħi d-Direttur tal-ECCSEL ERIC, b'votazzjoni ta' maġġoranza ta' żewġ terzi; taħtar, tbiddel u tneħħi l-Membri tal-Bord Konsultattiv Xjentifiku, u l-Bord Konsultattiv għall-Etika u għall-Ambjent, b'votazzjoni ta' maġġoranza ta' żewġ terzi; taħtar, tbiddel u tneħħi kwalunkwe Membru tal-Kumitati li l-Assemblea Ġenerali tkun stabbilixxiet, b'votazzjoni ta' maġġoranza ta' żewġ terzi; tinnomina jew tivvalida fuq bażi annwali l-awditur finanzjarju; tadotta r-rapporti annwali tal-ECCSEL ERIC, inklużi l-kontijiet u r-rapport tal-awditjar għas-sena finanzjarja, b'votazzjoni ta' maġġoranza ta' żewġ terzi; tirċievi u tikkunsidra r-rapporti annwali mill-Kumitat għall-Koordinazzjoni tal-Infrastruttura tar-Riċerka u mill-Bord Konsultattiv Xjentifiku; tapprova d-dħul ta' Membri u ta' Osservaturi ġodda, u t-terminazzjoni tas-sħubija jew tal-istatus ta' Osservatur. L-approvazzjoni ta' Membri u ta' Osservaturi ġodda għandha teħtieġ deċiżjoni unanima mill-Assemblea Ġenerali. Membru m'għandux ikollu vot fil-kwistjoni ta' terminazzjoni possibbli tas-sħubija tiegħu stess; tiddeċiedi liema faċilitajiet ta' riċerka ta' sjieda nazzjonali jistgħu jieħdu sehem fl-ECCSEL ERIC u liema faċilitajiet għandhom jieqfu milli jagħmlu dan. Membru jew Osservatur jista' jirtira faċilità mill-attivitajiet tal-ECCSEL ERIC. Lista tal-faċilitajiet li jieħdu sehem fl-ECCSEL ERIC għandha tiġi aġġornata kontinwament mid-Direttur; tapprova ftehimiet ma' partijiet terzi kif stipulat fl-Artikolu 15 b'votazzjoni ta' maġġoranza ta' żewġ terzi. Kull Membru u Osservatur għandu jkun rappreżentat fl-Assemblea Ġenerali minn massimu ta' żewġ delegati. Membru għandu jkollu votazzjoni unika fl-Assemblea Ġenerali. L-Osservaturi m'għandux ikollhom vot. Id-deċiżjonijiet għandhom jittieħdu b'votazzjoni ta' maġġoranza sakemm ma jkunx iddeterminat mod ieħor f'dawn l-Istatuti. L-Istati Membri u l-pajjiżi assoċjati għandu jkollhom il-maġġoranza tad-drittijiet tal-vot b'mod konġunt fl-Assemblea Ġenerali. Il-President m'għandux ikollu vot, ħlief fil-każ ta' voti ndaqs, f'liema każ il-President għandu jkollu vot. Hu meħtieġ kworum ta' żewġ terzi tal-Membri biex l-Assemblea Ġenerali tkun valida. Jekk ma jkunx hemm kworum, il-laqgħa għandha tiġi ripetuta fi żmien tliet ġimgħat wara stedina ġdida, bl-istess aġenda. Fil-laqgħa ripetuta jkun hemm kworum jekk ikunu preżenti tal-inqas kwart mill-Membri. Jekk ma jkunx hemm kworum fil-laqgħa ripetuta, il-President tal-Assemblea Ġenerali għandu jkun intitolat li jieħu deċiżjonijiet li ma jistgħux jiġu posposti sakemm l-Assemblea Ġenerali tkun tista' terġa' titlaqqa' bi kworum. It-tali deċiżjonijiet għandhom jiġu rieżaminati mill-Assemblea Ġenerali fl-ewwel okkażjoni possibbli. Vot fl-Assemblea Ġenerali jista' jinxteħet biss mill-Membri preżenti fiżikament. Jekk Membru ma jkunx jista' jiġi rappreżentat fiżikament, l-Assemblea Ġenerali tista' taċċetta preżenza elettronika. Id-drittijiet tal-vot ma jistgħux jiġu ttrasferiti. Għandha ssir votazzjoni permezz ta' vot sigriet jekk tal-inqas terz mill-Membri preżenti jitolbu proċedura bħal din. Meta jkun hemm bżonn isir hekk, il-President tal-Assemblea Ġenerali jista' jiddeċiedi li deċiżjoni għandha tittieħed permezz ta' proċedura bil-miktub bejn il-laqgħat tal-Assemblea Ġenerali. L-Assemblea Ġenerali għandha teleġġi l-President u l-Viċi President tagħha minn fost id-delegati għal perjodu ta' sentejn. Meta jiġi elett, il-President ma jistax jibqa' parti minn delegazzjoni tal-Membru għall-Assemblea Ġenerali. L-istess japplika meta l-Viċi President jieħu post il-President. Il-Membri affettwati minn dawn il-ħatriet jistgħu jaħtru delegat ieħor biex jirrappreżentahom fl-Assemblea Ġenerali. L-Assemblea Ġenerali għandha tiltaqa' mill-inqas darba fis-sena. Il-laqgħat tal-Assemblea Ġenerali għandhom jiġu organizzati mill-President b'avviż minn qabel minimu ta' tliet ġimgħat. Il-Membri u l-Osservaturi huma intitolati jipproponu punti li għandhom jiddaħħlu fl-aġenda billi jinnotifikaw lill-President tal-inqas ġimagħtejn qabel il-laqgħa. Laqgħat straordinarji tal-Assemblea Ġenerali jistgħu jiġu organizzati fuq it-talba tal-President jew tad-Direttur jekk dan jintalab fl-interess tal-Organizzazzjoni, jew fuq it-talba ta' mill-inqas nofs il-Membri. Id-Direttur għandu jkun l-uffiċjal kap eżekuttiv, l-uffiċjal kap xjentifiku u rappreżentant legali tal-ECCSEL ERIC. Id-Direttur għandu jinħatar għal perjodu ta' ħames snin u jista' jerġa' jinħatar darba. Il-post vakanti tal-kariga għandu jiġi ppubblikat b'mod internazzjonali kif xieraq. Id-Direttur għandu jirrapporta lill-Assemblea Ġenerali. Id-Direttur ma jistax iservi bħala delegat jew bħala President tal-Assemblea Ġenerali. Id-Direttur għandu jkun responsabbli għat-tħejjija tal-laqgħat tal-Assemblea Ġenerali, u għandu jagħti lill-Kumitat għall-Koordinazzjoni tal-Infrastruttura tar-Riċerka, lill-Bord Konsultattiv Xjentifiku u lill-Bord Konsultattiv għall-Etika u għall-Ambjent l-appoġġ amministrattiv neċessarju. Id-Direttur għandu jkun responsabbli għat-tħejjija tal-baġit annwali għall-ECCSEL ERIC, u għat-tħejjija tal-istrateġiji u tal-politiki, li jridu jiġu adottati mill-Assemblea Ġenerali. Id-Direttur għandu jkun responsabbli għall-implimentazzjoni tad-deċiżjonijiet tal-Assemblea Ġenerali, inkluża l-implimentazzjoni tal-baġit, u għandu jiżgura li l-ECCSEL ERIC josserva l-obbligi legali rilevanti kollha. Id-Direttur għandu jingħata s-setgħa li jieħu d-deċiżjonijiet kollha neċessarji għall-operazzjoni tal-ECCSEL ERIC ħlief dawk id-deċiżjonijiet li huma prerogattivi tal-Assemblea Ġenerali. Id-Direttur għandu jfittex l-appoġġ u l-pariri tal-Kumitat għall-Koordinazzjoni tal-Infrastruttura tar-Riċerka fi kwistjonijiet ta' interess partikolari għas-sidien tal-faċilitajiet tal-infrastruttura, inkluż billi jistieden lill-Kumitat jikkummenta dwar l-abbozz tal-baġit, il-pjanjiet ta' ħidma u l-istrateġiji qabel ma jiġu sottomessi lill-Assemblea Ġenerali. Id-Direttur għandu jissorvelja l-aderenza tas-sidien tal-faċilitajiet tar-riċerka għar-regoli u għall-istandards operazzjonali għall-operazzjonijiet relatati mal-ECCSEL ERIC li ġew iddeterminati mill-Assemblea Ġenerali u jirrapporta b'mod annwali fuq din il-kwistjoni għand l-Assemblea Ġenerali b'rakkomandazzjonijiet għal kontromiżuri għal kwalunkwe irregolarità. Il-Kumitat għall-Koordinazzjoni tal-Infrastruttura tar-Riċerka Il-Kumitat għall-Koordinazzjoni tal-Infrastruttura tar-Riċerka għandu jkollu funzjoni ta' appoġġ u ta' konsulenza u għandu jikkonsisti f'rappreżentanti tal-Faċilitajiet tal-ECCSEL u fid-Direttur, li jippresjedi l-Kumitat. Il-Kumitat għandu jeleġġi Viċi President għal perjodu ta' tliet snin. Hu possibbli li dan jerġa' jiġi elett darba. Kull Membru u Osservatur jista' jkollu rappreżentant wieħed fil-Kumitat. Pajjiżi li għandhom żewġ faċilitajiet tal-ECCSEL jew iktar għandhom jaħtru l-operatur ta' waħda mill-faċilitajiet bħala rappreżentant nazzjonali, u din l-istituzzjoni se tirrappreżenta l-faċilitajiet nazzjonali tal-pajjiż fil-Kumitat. Id-delegati għall-Assemblea Ġenerali ma jistgħux ikunu rappreżentanti f'dan il-Kumitat. Il-kompitu tal-Kumitat għall-Koordinazzjoni tal-Infrastruttura tar-Riċerka hu li jsaħħaħ il-kooperazzjoni bejn il-faċilitajiet u l-kontribuzzjonijiet tagħhom għar-riċerka sperimentali. Dan se jsir billi jissorvelja l-implimentazzjoni tal-istrateġiji u tal-pjanijiet tal-ECCSEL ERIC, billi jikkontribwixxi għalihom, u billi jipproponi miżuri li jistgħu jsaħħu l-funzjonament tal-ECCSEL ERIC. Id-Direttur għandu jikkonsulta mal-Kumitat dwar il-proposti kollha li għandhom jiġu sottomessi lill-Assemblea Ġenerali relatati mal-pjanijiet, mal-pjanijiet ta' ħidma u mal-baġits. Il-Kumitat għandu jappoġġja lid-Direttur fl-eżekuzzjoni tal-pjanijiet strateġiċi u tal-pjanijiet ta' ħidma. Il-Kumitat għall-Koordinazzjoni tal-Infrastruttura tar-Riċerka għandu jissottometti darba fis-sena rapport bil-miktub lill-Assemblea Ġenerali, permezz tad-Direttur, dwar l-attivitajiet tiegħu. Id-Direttur għandu jissottometti r-rapport lill-Assemblea Ġenerali flimkien mal-kummenti u mar-rakkomandazzjonijiet possibbli tad-Direttur. L-Assemblea Ġenerali għandha taħtar Bord Konsultattiv Xjentifiku indipendenti fformat minn massimu ta' sitt xjenzjati eminenti, indipendenti u tal-esperjenza li jiġu minn pajjiżi minn madwar id-dinja. Il-ħatra tal-membri tal-Bord Konsultattiv Xjentifiku għandha tkun ibbażata fuq suġġerimenti mid-Direttur, li għandu jfittex li jieħu pariri mingħand il-Bord Konsultattiv Xjentifiku u mingħand il-Kumitat għall-Koordinazzjoni tal-Infrastruttura tar-Riċerka. Il-mandat tal-Membri tal-Kumitat Xjentifiku hu ta' ħames snin. Hu possibbli li jerġgħu jinħatru darba. Id-delegati għall-Assemblea Ġenerali ma jistgħux jinħatru għal dan il-Bord. Id-Direttur għandu jikkonsulta mal-Bord Konsultattiv Xjentifiku tal-inqas darba fis-sena fuq il-kwalità xjentifika tas-servizzi offruti mill-ECCSEL ERIC, dwar il-politiki xjentifiċi, il-proċeduri u l-pjanijiet futuri tal-organizzazzjoni. Darba fis-sena l-Bord Konsultattiv Xjentifiku għandu jissottometti rapport bil-miktub lill-Assemblea Ġenerali, permezz tad-Direttur, dwar l-attivitajiet tiegħu. Id-Direttur għandu jissottometti r-rapport lill-Assemblea Ġenerali flimkien mal-kummenti u mar-rakkomandazzjonijiet possibbli tad-Direttur. Il-Bord Konsultattiv għall-Etika u għall-Ambjent L-Assemblea Ġenerali taħtar il-Bord Konsultattiv indipendenti għall-Etika u għall-Ambjent fformat minn tliet sa ħames xjenzjati eminenti, indipendenti u tal-esperjenza li jiġu minn pajjiżi minn madwar id-dinja. Il-ħatra tal-Bord għandha tkun ibbażata fuq suġġerimenti mid-Direttur, li għandu jfittex li jieħu pariri mingħand il-Bord Konsultattiv għall-Etika u għall-Ambjent u mingħand il-Kumitat għall-Koordinazzjoni tal-Infrastruttura tar-Riċerka. Il-mandat tal-Membri tal-Bord hu ta' tliet snin. Hu possibbli li jerġgħu jinħatru darba. Id-delegati għall-Assemblea Ġenerali ma jistgħux jinħatru għal dan il-Bord. Id-Direttur għandu jikkonsulta mal-Bord Konsultattiv għall-Etika u għall-Ambjent tal-inqas darba fis-sena dwar kwistjonijiet etiċi u ambjentali li l-ECCSEL ERIC qiegħed jaffaċċja bħalissa jew fil-ġejjieni. Darba fis-sena l-Bord Konsultattiv għall-Etika u għall-Ambjent għandu jissottomettirapport bil-miktub lill-Assemblea Ġenerali, permezz tad-Direttur, dwar l-attivitajiet tiegħu. Id-Direttur għandu jissottometti r-rapport lill-Assemblea Ġenerali flimkien mal-kummenti u mar-rakkomandazzjonijiet possibbli tad-Direttur. Is-sena finanzjarja tal-ECCSEL ERIC tibda fl-1 ta' Jannar u tintemm fil-31 ta' Diċembru ta' kull sena. Il-partiti kollha ta' dħul u ta' nfiq tal-ECCSEL ERIC għandhom ikunu inklużi fl-istimi mfassla għal kull sena finanzjarja u għandhom jintwerew fil-baġit annwali. Il-baġit annwali għandu jkun konformi mal-prinċipji ta' trasparenza. Il-kontijiet tal-ECCSEL ERIC għandhom ikunu akkumpanjati minn rapport dwar il-ġestjoni baġitarja u finanzjarja tas-sena finanzjarja. L-ECCSEL ERIC għandu jkun soġġett għar-rekwiżiti tad-dritt applikabbli fir-rigward tat-tħejjija, tar-reġistrar, tal-awditjar u tal-pubblikazzjoni tal-kontijiet. L-ECCSEL ERIC għandu japplika r-regoli fil-leġiżlazzjoni dwar il-kontabilità tal-pajjiż ospitanti f'konformità mal-prinċipji kontabilistiċi aċċettati b'mod internazzjonali u mal-prinċipju tat-trasparenza. L-ECCSEL ERIC għandu juża l-approprjazzjonijiet f'konformità mal-prinċipji ta' ġestjoni finanzjarja tajba. L-ECCSEL ERIC għandu jirreġistra l-ispejjeż u d-dħul tal-attivitajiet ekonomiċi tiegħu b'mod separat. L-ECCSEL ERIC għandu jkun responsabbli għad-djun tiegħu stess. Il-Membri m'għandhomx ikunu responsabbli b'mod konġunt għad-djun tal-ECCSEL ERIC. Ir-responsabbiltà tal-Membri għad-djun tal-ECCSEL ERIC għandha tkun limitata għall-kontribuzzjonijiet rispettivi tagħhom. L-ECCSEL ERIC għandu jkollu assigurazzjoni xierqa li tkopri r-riskji speċifiċi għall-bini u għall-operat tal-ECCSEL ERIC. L-ECCSEL ERIC għandu jipproduċi rapport annwali tal-attività, li b'mod partikolari għandu jinkludi l-aspetti xjentifiċi, operazzjonali u finanzjarji tal-attivitajiet tiegħu. Ir-rapport għandu jiġi approvat mill-Assemblea Ġenerali u jiġi trażmess lill-Kummissjoni Ewropea u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Dan ir-rapport għandu jkun disponibbli għall-pubbliku. L-ECCSEL ERIC għandu jinforma lill-Kummissjoni Ewropea dwar kwalunkwe ċirkostanza li thedded li tipperikola serjament il-kisba tal-kompiti ewlenin tal-ECCSEL ERIC jew li tfixkel lill-ECCSEL ERIC milli jissodisfa r-rekwiżiti stabbiliti fir-Regolament (KE) Nru 723/2009. Fil-każijiet li fihom l-ECCSEL ERIC iqis li dan ikun ta' benefiċċju, u f'konformità mal-kompiti u mal-attivitajiet deskritti fl-Artikolu 2, hu jista' jidħol fi ftehim ma' partijiet terzi, bħal, eż., istituzzjonijiet individwali, reġjuni u pajjiżi mhux Membri. Jekk partijiet terzi kif deskritti fl-Artikolu 15.1 jixtiequ jagħtu sehemhom għall-ECCSEL ERIC b'kompetenzi, b'servizzi u b'teknoloġija, l-ECCSEL ERIC jista' jidħol fi ftehim ma' partijiet terzi bħal dawn. Il-ftehim għandu jispeċifika servizz jew kontribuzzjoni oħra li l-parti terza se tforni u jispeċifika d-drittijiet ta' aċċess, il-miżata ta' reġistrazzjoni u kondizzjonijiet oħrajn fid-dawl ta' din il-kontribuzzjoni. L-utenti tal-faċilitajiet tal-ECCSEL li jkunu partijiet terzi jistgħu jkunu obbligati jieħdu sehem fis-sistema ta' awtentikazzjoni u ta' awtorizzazzjoni tal-ECCSEL ERIC. L-ECCSEL ERIC għandu jitratta lill-kandidati u lill-offerenti għall-akkwist b'mod ugwali u mhux diskriminatorju, indipendentament minn jekk humiex ibbażati fl-Unjoni Ewropea jew le. Il-politika dwar l-akkwist tal-ECCSEL ERIC għandha tirrispetta l-prinċipji tat-trasparenza, tan-nondiskriminazzjoni u tal-kompetizzjoni. Id-Direttur għandu jkun responsabbli għal kull akkwist li jsir mill-ECCSEL ERIC. Id-deċiżjoni li tagħti d-dritt tal-akkwist għandha tiġi ppubblikata kif xieraq u għandha tinkludi ġustifikazzjoni sħiħa. L-Assemblea Ġenerali għandha tadotta Regoli ta' Implimentazzjoni li jiddefinixxu d-dettalji kollha neċessarji dwar il-proċeduri u kriterji eżatti tal-akkwist. L-akkwist minn Membri u minn Osservaturi li jikkonċerna l-attivitajiet tal-ECCSEL ERIC għandu jsir b'tali mod li tingħata l-kunsiderazzjoni dovuta lill-ħtiġijiet, lir-rekwiżiti tekniċi u lill-ispeċifikazzjonijiet tal-ECCSEL ERIC maħruġa mill-korpi rilevanti. L-eżenzjonijiet mit-taxxa bbażati fuq l-Att tan-Norveġja relatat mat-taxxa fuq il-valur miżjud tad-19 ta' Ġunju tal-2009 Nru 58, § 10-3, għandhom ikunu limitati għat-taxxa fuq il-valur miżjud għat-tali oġġetti u servizzi li huma għal użu uffiċjali u esklużiv mill-ECCSEL ERIC u huma mħallsa bis-sħiħ u akkwistati minn ECCSEL ERIC jew minn Stati Membri tal-ECCSEL ERIC. L-eżenzjonijiet mit-taxxa għandhom japplikaw għal attivitajiet mhux ekonomiċi. Ma għandhomx japplikaw għal attivitajiet ekonomiċi. Ma għandhomx japplikaw iktar limiti. L-ECCSEL ERIC għandu jkun impjegatur li jagħti opportunitajiet indaqs. Il-proċeduri għall-għażla tal-applikanti għall-karigi tal-persunal tal-ECCSEL ERIC għandhom ikunu trasparenti, nondiskriminatorji u jirrispettaw l-ugwaljanza. Il-kuntratti ta' impjieg għandhom ikunu soġġetti għad-drittijiet u għar-regolamenti applikabbli tal-pajjiż li fih ikun impjegat il-persunal jew għad-drittijiet tal-pajjiż fejn jitwettqu l-attivitajiet tal-ECCSEL ERIC. Il-postijiet vakanti tal-ECCSEL ERIC għandhom jiġu ppubblikati b'mod internazzjonali kif xieraq. Soġġett għar-rekwiżiti tal-leġiżlazzjoni nazzjonali, kull Membru fi ħdan il-ġurisdizzjoni tiegħu għandu jiffaċilita l-moviment u r-residenza taċ-ċittadini tal-Membri involuti fil-kompiti tal-ECCSEL ERIC kif ukoll tal-membri tal-familja ta' dawn iċ-ċittadini. Parti sostanzjali miż-żmien għar-riċerka disponibbli għal kull faċilità nazzjonali li tieħu sehem fl-infrastruttura tal-ECCSEL għandha tiġi offruta lill-komunità tar-riċerka internazzjonali. L-Assemblea Ġenerali għandha tirriżerva sehem miż-żmien tal-aċċess disponibbli għar-riċerkaturi minn stati li mhumiex Membri tal-ECCSEL ERIC. L-ECCSEL ERIC u s-sidien tal-faċilitajiet tar-riċerka għandhom jidħlu fi ftehimiet individwali relatati ma' kemm ikun kbir is-sehem taż-żmien għar-riċerka disponibbli li jitqiegħed għad-dispożizzjoni tal-komunità internazzjonali tar-riċerka u l-kundizzjonijiet għall-aċċess. L-aċċess għall-faċilitajiet tal-ECCSEL ERIC għandu jkun miftuħ għar-riċerkaturi, għax-xjenzjati u għall-istudenti. L-għoti tal-aċċess għandu jkun ibbażat fuq il-kompetizzjoni u fuq l-evalwazzjoni bejn il-pari tal-applikazzjonijiet wara proċedura ġusta u trasparenti. Il-kriterji għall-kompetizzjoni għandhom ikunu l-eċċellenza xjentifika u l-importanza b'rabta mal-istrateġiji tal-ECCSEL ERIC, kif tiddeċiedi l-Assemblea Ġenerali. L-utenti għandhom iġarrbu l-ispejjeż kollha tal-aċċess u l-ispejjeż kollha relatati mal-materjali inklużi l-kampjuni u t-tagħmir li jappartjenu għat-tali utenti. L-ispejjeż tal-aċċess għandhom ikunu bbażati fuq rati li japplikaw għal kull Faċilità tal-ECCSEL ERIC. L-ECCSEL ERIC jista' jistabbilixxi sistema għall-awtentikazzjoni u għall-awtorizzazzjoni li tiżgura li jkunu biss il-persuni li huma intitolati li jaċċessaw faċilità li jitħallew jidħlu u jużawha. L-ECCSEL ERIC jsita' jiddeċiedi li l-Membri u l-Osservaturi jeħtiġilhom jaderixxu ma' tali sistema biex ir-riċerkaturi jingħataw aċċess. Politika dwar l-Aċċess dettaljata applikabbli għall-utenti, approvata mill-Assemblea Ġenerali, għandha tkun disponibbli pubblikament. Għandu jkun hemm aċċess miftuħ għar-riżultati u għad-data tar-riċerka tal-ECCSEL ERIC f'konformità mal-politika dwar it-tixrid adottata mill-Assemblea Ġenerali. Ir-riżultati u d-data tar-riċerka għandhom jingħataw lill-partijiet interessati mingħajr il-ħlas ta' spejjeż oħra minbarra dawk assoċjati mat-tixrid. Għall-fini ta' din id-dispożizzjoni, "riżultati u data tar-riċerka tal-ECCSEL ERIC" għandha tfisser riżultati u data tar-riċerka fil-qasam tal-ġbir u tal-ħżin tad-diossidu tal-karbonju ġġenerati mis-sidien tal-faċilitajiet li jieħdu sehem fl-infrastruttura tal-ECCSEL ERIC. L-ECCSEL ERIC għandu jxerred b'mod attiv ir-riżultati fir-riċerka tal-ECCSEL ERIC lis-soċjetà b'tali mod li dawn ikunu jistgħu jaqdu rwol attiv fl-iżvilupp ta' politiki u fil-kontroll tal-emissjonijiet tad-diossidu tal-karbonju. L-ECCSEL ERIC għandu jippromwovi l-kooperazzjoni tal-ECCSEL ERIC u r-riżultati tal-kooperazzjoni, iħeġġeġ lir-riċerkaturi jidħlu għal proġetti ġodda u innovattivi u, kif xieraq, iħeġġeġ lir-riċerkaturi jużaw ir-riżultati tal-ECCSEL ERIC fl-edukazzjoni għolja tagħhom. L-ECCSEL ERIC għandu jħeġġeġ b'mod ġenerali lill-utenti tar-riżultati fir-riċerka tal-ECCSEL ERIC biex iqiegħdu r-riżultati fir-riċerka tagħhom stess għad-dispożizzjoni pubblikament u għandu jitlob lill-utenti jagħmlu pubbliċità xierqa dwar l-aċċess li ngħatalhom fi ħdan l-ECCSEL ERIC. Il-politika dwar it-tixrid għandha tiddeskrivi d-diversi pubbliki destinatarji, u tuża diversi kanali biex tilħaq lill-udjenzi fil-mira. Fil-pubblikazzjonijiet kollha li jikkonċernaw ir-riżultati u l-għarfien iġġenerati minn jew fi ħdan il-kooperazzjoni tal-ECCSEL, l-ECCSEL ERIC għandu jiġi rikonoxxut kif xieraq. F'konformità mal-objettivi tal-Istatuti preżenti, it-terminu "Proprjetà Intellettwali" għandu jinftiehem skont l-Artikolu 2 tal-Konvenzjoni li Tistabbilixxi l-Organizzazzjoni Dinjija tal-Proprjetà Intellettwali (WIPO) iffirmata fl-14 ta' Lulju 1967. Fir-rigward tal-kwistjonijiet tal-Proprjetà Intellettwali, ir-relazzjonijiet bejn il-Membri għandhom jiġu rregolati mil-leġiżlazzjoni nazzjonali tal-pajjiżi Membri, kif ukoll mir-regoli u mir-regolamenti internazzjonali rilevanti. L-ECCSEL ERIC għandha tiżgura li l-utenti jaqblu mal-patti u mal-kundizzjonijiet li jirregolaw l-aċċess għar-riżultati u d-drittijiet ta' proprjetà intellettwali tar-riżultati u li jkun hemm fis-seħħ arranġamenti xierqa dwar is-sigurtà fir-rigward tal-ħżin u l-immaniġġjar tad-drittijiet u tar-riżultati. L-ECCSEL ERIC għandu jkollu fis-seħħ arranġamenti għall-investigazzjoni ta' allegazzjonijiet ta' ksur tas-sigurtà u ta' divulgazzjonijiet tal-kunfidenzjalità fir-rigward tad-data u tal-informazzjoni tar-riċerka. L-ECCSEL ERIC għandu jipprovdi gwida lir-riċerkaturi biex jiżgura li r-riċerka mwettqa bl-użu ta' materjal magħmul aċċessibbli permezz tal-ECCSEL ERIC issir fi ħdan qafas li jirrikonoxxi d-drittijiet tas-sidien. Politika dettaljata dwar id-Drittijiet ta' Proprjetà Intellettwali, approvata mill-Assemblea Ġenerali, għandha tkun maqbula b'mod separat mill-partijiet li joperaw il-faċilitajiet li jieħdu sehem fl-infrastruttura tal-ECCSEL ERIC. L-ECCSEL ERIC għandu jitwaqqaf għal perjodu ta' żmien indefinit. L-Assemblea Ġenerali tista' tiddeċiedi li tbiddel l-Istatuti. Kwalunkwe tibdil fl-Istatuti li jkun se jiġi adottat fi żmien ħames snin mit-twaqqif tal-ECCSEL ERIC għandu jkun jeħtieġ vot unanimu tal-Assemblea Ġenerali. Wara l-ewwel ħames snin, dawn it-tibdiliet għandhom jeħtieġu votazzjoni ta' maġġoranza ta' żewġ terzi. It-tibdil propost fl-Istatuti jrid jiġi sottomess lill-Kummissjoni Ewropea skont l-Artikolu 11 tar-Regolament (KE) Nru 723/2009. L-Assemblea Ġenerali tista' tiddeċiedi li tiftaħ proċedimenti ta' stralċ għall-ECCSEL ERIC b'maġġoranza ta' żewġ terzi tal-voti. Mingħajr dewmien bla bżonn u fi kwalunkwe eventwalità fi żmien għaxart ijiem mill-adozzjoni tad-deċiżjoni biex jiġi stralċat l-ECCSEL ERIC, l-ECCSEL ERIC għandu jinnotifika lill-Kummissjoni Ewropea dwar id-deċiżjoni. L-assi li jibqgħu wara l-ħlas tad-djun tal-ECCSEL ERIC għandhom jitqassmu bejn il-Membri b'mod proporzjonat għat-tariffa annwali akkumulata tagħhom lill-ECCSEL ERIC kif speċifikat fl-Anness II. Mingħajr dewmien bla bżonn, u fi kwalunkwe każ fi żmien għaxart ijiem mill-għeluq tal-proċedura ta' stralċ, l-ECCSEL ERIC għandu jinnotifika lill-Kummissjoni dwar dan. L-ECCSEL ERIC għandu jiġi rregolat, bi preċedenza: mid-dritt tal-Unjoni Ewropea, b'mod partikolari r-Regolament (KE) Nru 723/2009; mid-dritt tal-Pajjiż Ospitanti fil-każ ta' kwistjoni li ma tkunx koperta (jew li tkun koperta biss b'mod parzjali) mid-dritt tal-Unjoni Ewropea; minn dawn l-Istatuti. Il-Qorti tal-Ġustizzja tal-Unjoni Ewropea għandu jkollha l-ġurisdizzjoni fuq il-litigazzjoni fost il-Membri fir-rigward tal-ECCSEL ERIC, bejn il-Membri u l-ECCSEL ERIC u fuq kwalunkwe litigazzjoni li l-Unjoni Ewropea hi parti għaliha. Il-leġiżlazzjoni tal-Unjoni Ewropea dwar il-ġurisdizzjoni għandha tapplika għat-tilwim bejn l-ECCSEL ERIC u partijiet terzi. Fil-każijiet li ma jkunux koperti mil-leġiżlazzjoni tal-Unjoni, id-dritt tal-Istat Ospitanti għandu jiddetermina l-ġurisdizzjoni kompetenti għar-riżoluzzjoni ta' dan it-tilwim. L-Istatuti għandhom ikunu disponibbli għall-pubbliku fuq is-sit web tal-ECCSEL ERIC u fis-sede statutorja. F'dan l-Anness hemm lista tal-Membri u tal-Osservaturi u tal-entitajiet li jirrappreżentawhom. L-Anness għandu jiġi aġġornat mid-Direttur skont it-tibdiliet fil-parteċipazzjoni fl-ECCSEL ERIC. Il-Membri fundaturi u l-Osservatur tal-ECCSEL ERIC qablu dwar dan il-baġit għal ħames snin (rati tal-2016). Filwaqt li jwarrbu l-kontribuzzjoni tal-pajjiż ospitanti ta' terz mill-kost totali, il-Membri u l-Osservatur qablu li n-nefqiet għandhom jinqasmu b'mod indaqs bejniethom, u ma jaqbżux it-EUE 80 000 għal kull Membru u Osservatur fis-sena fl-ewwel ħames snin. It-tariffi annwali individwali eżatti se jkunu jiddependu minn numru ta' Membri u/jew ta' Osservaturi ġodda li jaderixxu għall-ECCSEL ERIC. Il-baġit ikopri ċ-Ċentru ta' Operazzjonijiet tal-ECCSEL, responsabbli għall-ġestjoni u għall-ippjanar ċentrali kif ukoll għall-koordinazzjoni tal-operazzjonijiet u għall-iżvilupp tal-infrastruttura. Bħalissa, il-fundaturi m'għandhom ebda pjan li jimplika li l-ECCSEL ERIC se jopera jew jiffinanzja faċilitajiet tar-riċerka hu stess. Din il-linja gwida tista' tintuża biex jinħolqu listi ta' kontroll u skemi biex tiġi ffaċilitata l-applikazzjoni tal-linja gwida. Ir-rekwiżiti ġenerali għas-sikurezza alimentari inkluż l-obbligu li fis-suq jitqiegħed biss ikel sikur huma stabbiliti fir-Regolament (UE) Nru 178/2002. Il-produzzjoni iġjenika tal-oġġetti tal-ikel fl-UE hi koperta mir-Regolament (KE) Nru 852/2004 u b'mod partikolari mill-Parti A tal-Anness 1 ta' dan ir-Regolament. Dan jobbliga lill-produtturi primarji sabiex jiżguraw li l-prodotti primarji jkunu protetti kontra l-kontaminazzjoni, pereżempju billi jdaħħlu miżuri fis-seħħ li jipprevjenu l-kontaminazzjoni mill-arja, mill-ħamrija, mill-ilma, mill-fertilizzanti, mill-prodotti għall-protezzjoni tal-pjanti u mill-prodotti bijoċidali u mill-ħżin, mill-immaniġġjar u mir-rimi ta' skart. Dawn il-linji gwida jagħtu eżempji prattiċi biex jissuplimentaw dawn id-dispożizzjonijiet ġenerali. Rekwiżiti aktar speċifiċi għall-produzzjoni tan-nebbieta huma stabbiliti f'diversi regolamenti addizzjonali tal-UE: Ir-Regolament ta' Implimentazzjoni tal-Kummissjoni (UE) Nru 208/2013 dwar ir-rekwiżiti ta' traċċabbiltà għan-nebbieta u ż-żrieragħ maħsubin għall-produzzjoni tan-nebbieta, ir-Regolament tal-Kummissjoni (UE) Nru 209/2013 (li jemenda r-Regolament (KE) Nru 2073/2005) fir-rigward tal-kriterji mikrobijoloġiċi għan-nibet, ir-Regolament tal-Kummissjoni (UE) Nru 210/2013 dwar l-approvazzjoni tal-istabbilimenti li jipproduċu n-nebbieta u r-Regolament tal-Kummissjoni (UE) Nru 211/2013 (emendat bir-Regolament tal-Kummissjoni (UE) Nru 704/2014) dwar ir-rekwiżiti taċ-ċertifikazzjoni għall-importazzjonijiet fl-UE tan-nebbieta u ż-żrieragħ maħsuba għall-produzzjoni tan-nebbieta. Ir-rekwiżiti ta' dawn ir-Regolamenti huma inklużi f'din il-linja gwida. Il-partijiet kollha tal-leġiżlazzjoni tal-UE msemmija f'din il-gwida ssir referenza għalihom fl-Anness I ta' din il-gwida. L-Anness II jipprovdi referenzi għal sorsi oħra ta' informazzjoni rilevanti relatati mal-produzzjoni tan-nebbieta. Din il-linja gwida tkopri r-rekwiżiti minimi għall-produzzjoni tan-nebbieta fl-UE. Xi Stati membri tal-UE jista' jkollhom rekwiżiti aktar stretti għall-produtturi tan-nebbieta stabbiliti f'dawn l-Istati Membri. Ġeneralment huwa rakkomandat li l-produtturi tan-nebbieta jżommu kuntatt mal-awtorità kompetenti tagħhom biex jibqgħu infurmati dwar ir-regoli applikabbli fl-Istat Membru relattiv tagħhom. Gwida addizzjonali hija disponibbli permezz tal-pubblikazzjonijiet relevanti tal-Codex Alimentarius, il-prattiki agrikoli tajba (GAP) u l-prattiki ta' iġjene tajba (GHP) ġenerali żviluppati minn awtoritajiet nazzjonali differenti kif ukoll minn linji gwida minn partijiet ikkonċernati privati u skemi ta' ċertifikazzjoni differenti. L-informazzjoni li tirrigwarda d-dokumenti ta' gwida magħrufa mal-Assoċjazzjoni Ewropea taż-Żrieragħ Imnibbta (ESSA) ġiet inkluża fir-referenzi u fl-annessi ta' din il-linja gwida. Din il-linja gwida hija rakkomandazzjoni li ma għandha l-ebda valur legalment vinkolanti. Ġiet stabbilita biss għal skopijiet ta' informazzjoni. L-Assoċjazzjoni Ewropea taż-Żrieragħ Imnibbta (ESSA) ma tagħtix garanzija dwar l-eżatezza tal-informazzjoni pprovduta, u lanqas ma taċċetta r-responsabbiltà għal kwalunkwe użu li jista' jsir minnha. Għalhekk, l-utenti għandhom jieħdu l-prekawzjonijiet kollha meħtieġa qabel ma jużaw din l-informazzjoni, li huma jkunu qed jużaw biss għar-riskju tagħhom stess. L-obbligu li tiġi infurzata l-leġiżlazzjoni Ewropea dwar is-sikurezza alimentari jaqa' taħt il-Kummissjoni Ewropea u l-awtoritajiet kompetenti tal-Istati Membri tal-UE. Il-produtturi tan-nebbieta huma mitlubin jikkuntattjaw lill-awtorità kompetenti tagħhom biex jiksbu l-informazzjoni kollha dwar ir-rekwiżiti legali fl-Istat Membru fejn huma stabbiliti. Qabel ma jibdew il-produzzjoni tan-nebbieta, il-produtturi jeħtieġ li jirreġistraw mal-awtoritajiet nazzjonali. Fl-UE dan huwa rekwiżit legali skont ir-Regolament (KE) Nru 852/2004, l-Artikolu 6 li l-operaturi fin-negozju tal-ikel għandhom ikunu rreġistrati mill-awtoritajiet nazzjonali kompetenti. Barra minn hekk, l-istabbilimenti li jipproduċu n-nebbieta li jinsabu f'pajjiż membru tal-UE jridu jkunu approvati mill-awtorità kompetenti tagħhom skont ir-Regolament tal-Kummissjoni (UE) Nru 210/2013. Biex produttur tan-nebbieta jiġi approvat, l-awtorità kompetenti jeħtieġ li tivverifika li l-operatur huwa konformi mal-Anness I tar-Regolament (KE) Nru 852/2004 dwar l-iġjene tal-oġġetti tal-ikel u mal-Anness tar-Regolament tal-Kummissjoni (UE) Nru 210/2013. Il-produtturi tan-nebbieta jeħtieġ li jiżguraw li n-nebbieta li jipproduċu jkunu protetti kontra l-kontaminazzjoni. Il-produtturi tan-nebbieta jridu jieħdu wkoll il-miżuri biex jikkontrollaw il-kontaminazzjoni li tirriżulta mill-arja, mill-ħamrija, mill-ilma, mill-fertilizzanti, mill-prodotti għall-protezzjoni tal-pjanti u mill-prodotti bijoċidali u mill-ħżin, mill-immaniġġjar u mir-rimi ta' skart. Fil-prattika, l-awtoritajiet kompetenti jistgħu jirreferu għal din il-linja gwida preżenti jew għal-lista ta' linji gwida nazzjonali biex jivverifikaw jekk il-produtturi tan-nebbieta jissodisfawx id-dispożizzjonijiet li jinsabu fl-Anness I tar-Regolament (KE) Nru 852/2004 dwar ir-regoli ġenerali dwar l-iġjene tal-oġġetti tal-ikel. Ir-rekwiżiti legali għall-approvazzjoni tal-istabbilimenti li jipproduċu n-nebbieta huma elenkati fl-Anness tar-Regolament tal-Kummissjoni (UE) Nru 210/2013. Ir-rekwiżiti elenkati fir-Regolament tal-Kummissjoni (UE) Nru 210/2013 huma dawn li ġejjin: Il-mod kif ikunu mfassla u mqassma l-istabbilimenti għandu jippermetti prattiki tajba relatati mal-iġjene tal-ikel, inkluża l-protezzjoni kontra l-kontaminazzjoni bejn u waqt l-operat. B'mod partikolari, is-superfiċi (inklużi s-superfiċi tat-tagħmir) f'żoni fejn jiġi mmaniġġjat l-ikel u dawk f'kuntatt mal-ikel għandhom jinżammu f'kundizzjoni tajba u għandhom ikunu faċli biex jitnaddfu u, fejn neċessarju, biex jiġu diżinfettati. Għandu jkun hemm faċilitajiet adegwati għat-tindif, għad-diżinfettar u għall-ħżin tal-għodda u tat-tagħmir tax-xogħol. Dawn il-faċilitajiet għandhom ikunu faċli biex jitnaddfu u jkollhom provvista adegwata ta' ilma sħun u kiesaħ. Fejn ikun neċessarju, għandu jkun hemm post adegwat fejn jinħasel l-ikel. Kull sink jew faċilità oħra għall-ħasil tal-ikel għandu jkollhom provvista adegwata ta' ilma tax-xorb u jinżammu nodfa u, fejn ikun neċessarju, jiġu diżinfettati. It-tagħmir kollu li jiġi f'kuntatt maż-żrieragħ u man-nebbieta għandu jkun magħmul b'tali mod, minn tali materjal, u jinżamm fi stat u kundizzjoni tajbin, sabiex jitnaqqas kwalunkwe riskju ta' kontaminazzjoni, u jkun jista' jinżamm nadif u, fejn ikun neċessarju, jkun diżinfettat. Għandu jkun hemm proċeduri adegwati fis-seħħ biex jiġi żgurat li: l-istabbiliment li jipproduċi n-nebbieta jinżamm nadif u, fejn ikun neċessarju, jiġi diżinfettat; it-tagħmir kollu li jiġi f'kuntatt maż-żrieragħ u man-nebbieta jitnaddaf b'mod effettiv u, fejn ikun neċessarju, jiġi diżinfettat. It-tindif u d-diżinfettar ta' tagħmir bħal dan għandu jsir bi frekwenza li tkun biżżejjed biex jiġi evitat ir-riskju ta' kontaminazzjoni. Barra minn hekk, għandhom jiġu segwiti wkoll ir-rekwiżiti li ġejjin: il-produzzjoni tan-nebbieta għandha ssir fuq ġewwa f'bini kompletament magħluq; il-faċilitajiet għandhom ikunu ddisinjati b'tali mod li ż-żrieragħ u n-nebbieta jinżammu 'l bogħod mill-oġġetti u mis-sustanzi li jistgħu joħolqu theddida ta' kontaminazzjoni. Il-proċess ta' produzzjoni u l-proċessi relatati oħra (immaniġġjar tal-iskart, sanità tal-ħaddiema eċċ.) għandhom ikunu mfassla b'tali mod li jitnaqqas kwalunkwe periklu ta' kontaminazzjoni kroċjata. Fejn possibbli, għandu jkun hemm separazzjoni fiżika bejn iż-żoni fejn jaslu u jinħażnu ż-żrieragħ, iż-żoni fejn jitħejjew u jitlaħalħu ż-żrieragħ, iż-żoni fejn isseħħ il-ġerminazzjoni u ż-żoni fejn in-nebbieta jiġu mkessħa u ppakkjati. Fejn ikun possibbli, iż-żrieragħ u n-nebbieta ma għandhomx jintbagħtu lura f'kamra li diġà kienu fiha. Fejn xieraq, il-fluss tal-proċess tal-produzzjoni jista' jiġi indikat lill-persunal permezz ta' sinjali jew tikketti. Il-faċilitajiet għandhom ikunu faċli biex jitnaddfu u jinżammu fi stat tajjeb; il-faċilitajiet sanitarji għandhom ikunu mgħammrin b'ilma ġieri jaħraq u nadif, b'dispensers tas-sapun u b'tagħmir għat-tnixxif tal-idejn (eż. xugamani mhux riutilizzabbli). Preferibbilment għandhom jiġu installati viti b'sensuri awtomatiċi. Fejn possibbli, jenħtieġ li dawn ikunu magħmula b'tali mod li ma jipprovdux aċċess dirett għaż-żona li fiha jsir il-proċess tal-produzzjoni. Il-faċilitajiet sanitarji għandhom ikunu mgħammra biex tkun żgurata t-tneħħija tal-iskart b'mod iġjeniku u għandhom jitnaddfu u ssirilhom manutenzjoni b'mod regolari kif xieraq; il-ħaddiema għandu jkollhom kamra disponibbli fejn iħallu l-affarijiet tagħhom jew xi ħaġa simili (ara l-punt 1.A.7.); biex tiġi evitata l-kontaminazzjoni mill-arja, jenħtieġ li tingħata attenzjoni partikolari sabiex il-prodotti tal-ikel ma jiġux esposti direttament għall-arja minn sors li jista' jkun ikkontaminat (eż. moffa, umdità eċċ.). L-arja kundizzjonata ma għandhiex tkun diretta fuq il-prodotti tal-ikel. Fejn ikun possibbli u fattibbli, jenħtieġ li jintuża tagħmir biex l-arja jitneħħielha ż-żejt, titnixxef u tiġi ffiltrata. Fejn neċessarju, dan it-tagħmir għandha ssirlu manutenzjoni regolari. Ċerti Stati Membri tal-UE jista' jkollhom rekwiżiti aktar stretti għat-tfassil u għat-tqassim tal-faċilitajiet. Fejn xieraq, jenħtieġ li jsir xogħol ta' sanitazzjoni billi jitnaddfu u jiġu diżinfettati s-superfiċi u t-tagħmir. Il-faċilitajiet għat-tnibbit għandu jkollhom pjan ta' tindif bil-miktub (li jindika l-metodi u l-iskeda tal-persunal) biex jiġi żgurat li ż-żoni relevanti kollha tal-faċilità jitnaddfu b'mod regolari. Il-pjan ta' tindif għandu jsemmi l-frekwenza li biha jsir it-tindif. Dan il-pjan għandu jidentifika ż-żoni fejn l-umdità, il-moffa, il-ħmieġ, l-annimali, l-insetti jew il-batterji aktarx li jistabbilixxu rwieħhom, u jiddeskrivi kif dan jista' jiġi evitat. It-tagħmir kollu li jiġi f'kuntatt maż-żrieragħ jew man-nebbieta għandu jitnaddaf u jiġi diżinfettat b'mod regolari segwit minn tlaħliħa finali bl-ilma skont l-istruzzjonijiet tal-prodotti tat-tindif, jekk ikun hemm bżonn. Jenħtieġ li jintużaw biss prodotti tat-tindif approvati u għat-tindif u għad-diżinfezzjoni jista' jintuża biss ilma tax-xorb jew ilma minn sors fdat. Fejn ikun possibbli, it-tagħmir għandu jkun jista' jitnaddaf jew jiġi diżinfettat faċilment. It-tindif u d-diżinfezzjoni għandhom isiru b'tali mod li jkun impossibbli li l-prodotti tal-ikel jiġu kkontaminati bil-prodotti tat-tindif (eż. billi jitnaddfu f'ħinijiet fejn ma jkunx hemm żrieragħ imnibbta). Jekk jintużaw prodotti bijoċidali, dawn il-prodotti bijoċidali jridu jissodisfaw ir-rekwiżiti elenkati fir-Regolament Ewropew dwar il-prodotti bijoċidali (ir-Regolament Delegat (UE) Nru 1062/2014) u d-dispożizzjonijiet stabbiliti mill-awtoritajiet nazzjonali. Jenħtieġ li jingħata biżżejjed ħin skont l-istruzzjonijiet tal-prodott tat-tindif qabel ma s-superfiċi mnaddfin/diżinfettati jerġgħu jiġu f'kuntatt mal-prodotti tal-ikel. Il-kumpaniji tat-tnibbit għandhom iżommu rekords dwar id-dati tat-tindif u tad-diżinfezzjoni u ż-żoni u l-biċċiet ta' tagħmir li tnaddfu u l-kimiċi li ntużaw. Kull periklu ta' kontaminazzjoni minn biċċiet tal-ħġieġ u tal-metall, fdalijiet, sustanzi kimiċi, prodotti tat-tindif u tad-diżinfezzjoni jew oġġetti perikolużi oħrajn għandu jiġi mnaqqas billi dawn l-oġġetti jinżammu separati mill-proċess tal-produzzjoni. Il-prodotti tat-tindif u tad-diżinfezzjoni għandhom jinħażnu f'post jew f'kamra għall-ħażna apposta li jinżammu msakkrin u jkollhom is-sinjali jew it-tikketti xierqa. Meta jsir xogħol ta' manutenzjoni, jenħtieġ li dan isir b'tali mod li tkun impossibbli li l-prodotti tal-ikel jiġu kkontaminati (eż. billi x-xogħol ta' tiswija jsir barra miż-żona tal-produzzjoni jew f'ħinijiet meta ma tkunx għaddejja l-produzzjoni). Fejn xieraq, jenħtieġ li x-xogħol ta' manutenzjoni jiġi segwit bit-tindif jew bid-diżinfezzjoni tas-superfiċi u tat-tagħmir li jiġu f'kuntatt mal-prodotti tal-ikel. Jenħtieġ li jinżammu rekords tax-xogħol ta' manutenzjoni, inklużi d-dati u l-identifikazzjoni tal-oġġetti li huma koperti. Dawk il-membri tal-persunal li jkun magħruf jew li jkun hemm suspett li dawn ikollhom marda li tista' tiġi trażmessa lin-nebbieta ma għandhomx jitħallew fiż-żoni fejn jistgħu jiġu f'kuntatt dirett jew indirett maż-żrieragħ jew man-nebbieta. Il-korrimenti tal-persunal li jistgħu jippreżentaw periklu ta' kontaminazzjoni għandhom jiġu ttrattati b'mod adegwat billi jitgħattew bi protezzjoni impermeabbli li tkun tidher qabel ma l-ħaddiem ikun jista' jiġi f'kuntatt maż-żrieragħ u man-nebbieta. Fejn possibbli, il-ħaddiema bi ġrieħi għandhom jevitaw il-kuntatt dirett maż-żrieragħ jew man-nebbieta li jkunu għall-konsum mill-bniedem. Il-faċilità tal-produzzjoni għandha tinżamm f'kundizzjoni ġenerali tajba li tagħmilha diffiċli għall-organiżmi ta' ħsara jew għall-annimali li jaċċessaw il-faċilità jew jistabbilixxu lilhom infushom fuq ġewwa. L-aċċess tal-organiżmi ta' ħsara u tal-annimali għandu jiġi evitat billi t-twieqi u l-passaġġi tad-dħul oħra jinżammu magħluqa u billi t-twieqi jiġu protetti b'xibka tal-ħadid jew b'materjali oħra fejn xieraq. Jenħtieġ li żbokki oħra li jistgħu jippermettu l-aċċess għall-organiżmi ta' ħsara jew għall-annimali jinżammu magħluqin. L-infrastruttura relatata mal-proċess tal-produzzjoni (eż. pajpijiet jew kanali tal-arja) għandha tinbena jew tiġi installata b'tali mod li jipprevjeni l-aċċess lill-organiżmi ta' ħsara jew lis-sustanzi ta' kontaminazzjoni. Għal raġunijiet ta' prevenzjoni, sabiex jiġi evitat kull stabbiliment ta' organiżmi ta' ħsara fil-faċilitajiet, jenħtieġ li l-operaturi jistabbilixxu pjan ta' kontroll tal-organiżmi ta' ħsara u jipprovdu nases għalihom. Jenħtieġ li jiġi stabbilit kuntratt ma' kumpanija għall-kontroll tal-organiżmi ta' ħsara. B'mod ġenerali, l-membri tal-persunal għandhom iżommu livell għoli ta' iġjene personali. Kull min jaħdem fiż-żona tal-preparazzjoni tal-ikel jeħtieġ li jħaddem prattika ta' iġjene personali tajba. Il-ħaddiema kollha għandhom ikunu konxji tal-prinċipji tal-iġjene u tas-saħħa, u għandhom jiġu infurmati dwar il-perikli kollha li jistgħu jikkontaminaw il-prodott. Dawn għandhom jirċievu taħriġ dwar l-iġjene li jkun adatt għall-kompiti tagħhom u jiġu evalwati perjodikament. Dan it-taħriġ għandu jingħata f'lingwa u b'mod li jiżguraw il-fehim tal-prattiki iġjeniċi meħtieġa. L-persunal u l-viżitaturi għandhom jilbsu lbies nadif u jilbsu għata tar-ras waqt li jkunu fil-faċilità tal-produzzjoni. B'mod ġenerali, id-dħul tal-viżitaturi fiż-żoni tal-ipproċessar u tal-ħżin għandu jiġi pprojbit sakemm ma jkunux ġew infurmati dwar ir-rekwiżiti tal-iġjene. Il-viżitaturi li jidħlu f'dawn iż-żoni għandhom jiġu pprovduti b'uniformi xierqa u l-ismijiet tagħhom għandhom jiġu rreġistrati. Ir-rekords jenħtieġ li jinżammu għal ammont ta' żmien xieraq. Il-persunal li jaħdem fiż-żoni fejn jiġi mmaniġġjat l-ikel jeħtieġ li jipprattika l-iġjene tajba: jekk ikunu f'kuntatt dirett maż-żrieragħ u n-nebbieta, jeħtieġ li jkollhom idejhom nodfa jew jilbsu l-ingwanti; ma jpejpux jew ma jobżqux fiż-żona fejn jiġi mmaniġġjat l-ikel; jevitaw li jikkontaminaw in-nebbieta permezz ta' sogħla jew għatis fuqhom; jiżguraw li x-xagħar ma jkunx jirrappreżenta riskju ta' kontaminazzjoni; jgħattu l-qatgħat, il-feriti, il-ġilda li tkun qed tfiq jew kundizzjonijiet oħra tal-ġilda li aktarx li jikkawżaw kontaminazzjoni tal-ikel (fuq l-idejn jew partijiet esposti oħra tal-ġisem) b'faxex impermeabbli; ma jilbsux ġojjellerija jew prodotti tas-sbuħija li jistgħu jippreżentaw riskju ta' kontaminazzjoni; Il-persunal għandu jżomm id-dwiefer qosra u nodfa. L-idejn jenħtieġ li jinħaslu: qabel ma jiġi mmaniġġjat l-ikel lest biex jittiekel; wara waqfa għall-mistrieħ; wara li jużaw it-tojlit; wara li jnaddfu; wara li jneħħu l-iskart. Għalkemm jista' jkun hemm varjazzjonijiet żgħar fit-tekniki tal-ħasil tal-idejn, kollha jinkludu l-istadji li ġejjin: jixxarbu l-idejn qabel jiġi applikat is-sapun; jingħorku l-idejn sewwa, biex titneħħa l-kontaminazzjoni mill-partijiet kollha tal-idejn; jitlaħalħu l-idejn b'ilma tax-xorb jew b'ilma li ġej minn sors fdat; tnixxif b'mod iġjeniku. Ir-regoli dwar l-iġjene tal-persunal għandhom jiġu stampati u jitwaħħlu mal-ħitan bil-miktub jew fil-forma ta' sinjali jew ta' tikketti. L-iskart għandu jitneħħa mill-ewwel mill-viċinanza tal-prodotti tal-ikel. Jekk ikun xieraq, il-kontenituri tal-iskart fiż-żona tal-produzzjoni għandhom jiġu mgħottija u jinżammu 'l bogħod mill-prodotti tal-ikel u jitbattlu kuljum. Ammonti kbar ta' skart għandhom jitneħħew minnufih miż-żona tal-produzzjoni. Fejn ikun hemm bżonn kontenituri ikbar ta' skart, dawn għandhom jinżammu barra miż-żona tal-produzzjoni, jekk ikun possibbli f'żona li ma tkunx aċċessibbli għal rodituri, annimali, insetti u organiżmi ta' ħsara oħra. Il-kontenituri tal-iskart għandhom jitnaddfu b'mod regolari u jiġu diżinfettati regolarment. Il-persunal kollu li jkun f'kuntatt dirett jew indirett maż-żrieragħ jew man-nebbieta jeħtieġ li jirċievi taħriġ biex jikseb fehim aħjar dwar: l-implimentazzjoni u s-superviżjoni tas-sistema tal-ġestjoni tas-sikurezza alimentari; il-proċeduri tas-sikurezza alimentari; il-ġestjoni tal-allerġeni tal-ikel; il-perikli tal-ikel u r-riskji assoċjati magħhom; ir-riskji marbuta mal-kontaminazzjoni kroċjata; l-importanza ta' standards għoljin tal-indafa fiż-żoni tal-produzzjoni, tal-immaniġġjar u tal-ippakkjar; it-tekniki involuti fil-kontroll u fil-monitoraġġ tas-sikurezza alimentari; l-iġjene personali u l-ilbies adattat (ara l-punt 1.A.7.). Il-persunal kollu involut fis-sanitazzjoni għandu jirċievi taħriġ biex jifhem il-pjan ta' tindif u ta' diżinfezzjoni, l-immaniġġjar tas-sustanzi kimiċi u s-separazzjoni tal-prodotti tat-tindif mill-proċess tal-produzzjoni. Il-produtturi tan-nebbieta għandhom iżommu rekords dwar id-dati tat-taħriġ, is-suġġetti li ġew koperti u l-impjegati li ħadu sehem. Il-produtturi tal-ikel huma taħt l-obbligu tar-Regolament ġenerali tal-UE dwar il-liġi tal-ikel (ir-Regolament (KE) Nru 178/2002) li jqiegħdu biss fis-suq prodotti tal-ikel li jkunu sikuri. Dan ifisser li l-produtturi tan-nebbieta għandhom jinżammu responsabbli għal kwalunkwe kontaminazzjoni li setgħet isseħħ fi stadji aktar bikrin tal-katina tal-provvista tal-ikel qabel il-wasla tal-lottijiet taż-żrieragħ fil-faċilità tat-tnibbit. Għal din ir-raġuni, il-produtturi tan-nebbieta għandhom jixtru żrieragħ biss mingħand fornituri fdati li għandhom proċeduri fis-seħħ biex jiżguraw il-produzzjoni iġjenika tajba taż-żrieragħ u t-traċċabilità tal-lottijiet. Il-produtturi tan-nebbieta għandhom jixtru biss żerriegħa li tkabbret b'tali mod li jnaqqas ir-riskju ta' kontaminazzjoni b'patoġeni (iż-żrieragħ għandhom ikunu adegwati għall-iskop). Dan il-kapitlu u d-dispożizzjonijiet dwar il-produzzjoni taż-żrieragħ li jinsabu fit-tieni kapitlu ta' din il-linja gwida jipprovdu għajnuna biex jiġi ssodisfat dan ir-rekwiżit. Jekk iż-żrieragħ għall-fini ta' tnibbit ikunu ġejjin minn pajjiżi mhux tal-UE, huwa obbligatorju li kull kunsinna ta' żrieragħ tkun akkumpanjata minn ċertifikat tal-importazzjoni fl-istadji kummerċjali kollha kif mitlub mir-Regolament tal-Kummissjoni (UE) Nru 704/2014 (emenda tar-Regolament tal-Kummissjoni (UE) Nru 211/2013. Kopja ta' dan iċ-ċertifikat trid titqiegħed għad-dispożizzjoni tal-produttur tan-nebbieta u l-produttur tan-nebbieta jrid iżomm din il-kopja f'reġistru għal żmien biżżejjed sakemm in-nebbieta jkunu jistgħu jitqiesu li ġew ikkonsmati. Iċ-ċertifikat irid jinħareġ fil-lingwa jew fil-lingwi uffiċjali tal-pajjiż tal-ħruġ u fil-lingwa jew fil-lingwi tal-pajjiż riċevitur. Fejn dan ma jkunx possibbli, iċ-ċertifikat jista' jkun akkumpanjat ukoll minn traduzzjoni ċċertifikata fil-lingwa tal-pajjiż riċevitur. Meta ż-żrieragħ jaslu fi Stat Membru tal-UE u mbagħad jintbagħtu fi Stat Membru tal-UE ieħor, l-awtorità kompetenti tal-pajjiż riċeventi tista' titlob traduzzjonijiet iċċertifikati taċ-ċertifikat fil-lingwa tagħha stess. Fir-Regolament tal-Kummissjoni (UE) Nru 211/2013 jista' jinstab kampjun taċ-ċertifikat tal-importazzjoni. Jekk il-produtturi tan-nebbieta jbigħu lottijiet lill-produttur tan-nebbieta differenti bl-intenzjoni li jiġu mnibbta f'dak l-istabbiliment, kull lott ta' żrieragħ irid ikun akkumpanjat minn kopja taċ-ċertifikat tal-importazzjoni korrispondenti u minn dokument bl-informazzjoni dwar it-traċċabilità mogħtija aktar 'il fuq, inklużi l-isem u l-indirizz tal-fornitur taż-żrieragħ u tal-produttur tan-nebbieta li iniżjalment kien irċieva ż-żrieragħ. Jekk l-informazzjoni dwar il-fornitur taż-żrieragħ għat-tnibbit għal raġunijiet kummerċjali tkun moħbija fil-kopja taċ-ċertifikat tal-importazzjoni, din l-informazzjoni għandha tiġi żvelata lix-xerrej u lill-awtoritajiet kompetenti f'każ ta' kontaminazzjoni taż-żrieragħ. Jekk in-negozjanti jkunu involuti fil-katina tal-provvista taż-żrieragħ għat-tnibbit, dawn jeħtieġ li jsegwu wkoll l-istess rekwiżiti ta' traċċabilità. Jekk lott ta' żrieragħ li joriġina minn pajjiż terz ma jkunx akkumpanjat minn dan iċ-ċertifikat, dan ma jistax jintuża biex jiġu prodotti n-nebbieta għall-konsum mill-bniedem. Iċ-ċertifikat tal-importazzjoni jrid ikun inħareġ mill-awtorità kompetenti tal-pajjiż esportatur (normalment l-awtorità tas-saħħa jew l-awtorità dwar is-sigurtà fl-ikel jew il-ministeru tal-Agrikoltura). Billi tiffirma ċ-ċertifikat, l-awtorità kompetenti tkun qed tiċċertifika li ż-żrieragħ tkabbru f'konformità mar-rekwiżiti fil-Parti A tal-Anness 1 tar-Regolament (UE) Nru 852/2004 (jiġifieri l-prattiki tal-iġjene tajbin). It-tieni parti ta' din il-linja gwida (ara l-Kapitlu 2. Il-produzzjoni taż-żrieragħ) fiha eżempji prattiki li jissuplimentaw ir-rekwiżiti ġenerali fir-Regolament (UE) Nru 852/2004. Għalhekk, il-Kapitlu 2 ta' din il-linja gwida jista' jagħti appoġġ siewi lill-awtoritajiet f'pajjiżi terzi kif ukoll fi ħdan l-UE biex jiddeterminaw jekk ir-rekwiżiti ġenerali fil-Parti A tal-Anness 1 tar-Regolament (UE) Nru 852/2004 għall-produzzjoni taż-żrieragħ humiex issodisfati jew le. Meta lott ta' żrieragħ għat-tnibbit jiġi ppakkjat u jinbiegħ fil-livell tal-konsumatur bl-intenzjoni ta' tnibbit mill-konsumatur finali, il-lott irid ikun akkumpanjat ukoll minn kopja taċ-ċertifikat tal-importazzjoni. Il-kopji taċ-ċertifikat għandhom ikunu pprovduti lill-operaturi ta' negozji li jintbagħtulhom iż-żrieragħ sakemm dawn jiġu ppakkjati għall-bejgħ fil-livell tal-konsumatur. Il-produtturi tan-nebbieta jeħtieġ li jiksbu dokument bl-informazzjoni li ġejja mingħand il-fornituri taż-żrieragħ tagħhom – irrispettivament minn jekk il-fornitur huwiex mill-UE jew minn pajjiż terz – għal kull lott ta' żrieragħ (kunsinna tista' tkun tikkonsisti f'diversi lottijiet): isem il-prodott inkluż l-isem Latin (l-isem tassonomiku); in-numru ta' identifikazzjoni jew ir-referenza ekwivalenti tal-lott; isem il-fornitur; l-isem u l-indirizz tar-riċevitur (jekk jintuża spedizjonier jew aġent: l-isem u l-indirizz tal-aġent jew tal-ispedizjonier); id-data tal-kunsinna; il-kwantità fornuta. Il-fornituri taż-żrieragħ għandhom iżommu rekord tal-kopja ta' dan id-dokument. Il-fornituri taż-żrieragħ u dawk involuti fl-istadji aktar bikrija fil-katina tal-provvista huma mitlubin iżommu rekord ta' informazzjoni addizzjonali kif stipulat fir-Regolament ta' Implimentazzjoni tal-Kummissjoni (UE) Nru 208/2013. Il-fornituri taż-żrieragħ u l-produtturi tan-nebbieta jeħtieġ li jżommu kopja ta' dan id-dokument għal żmien biżżejjed sakemm in-nebbieta jkunu jistgħu jitqiesu li ġew ikkonsmati. Jekk iż-żrieragħ inxtraw mingħand fornitur minn barra l-Unjoni Ewropea, il-lott ta' żrieragħ irid ikun akkumpanjat minn ċertifikat tal-importazzjoni u jenħtieġ li jinżamm rekord taċ-ċertifikat. Ir-regoli rigward iċ-ċertifikat tal-importazzjoni huma elenkati fil-punt 1.Ċ.1. Il-produtturi tan-nebbieta għandhom jistabbilixxu sistema biex jiżguraw it-traċċabilità tal-lottijiet mill-mument tal-wasla taż-żrieragħ sal-mument tad-dispaċċ tan-nebbieta. Ir-rekords għandhom jinżammu għal żmien biżżejjed sakemm in-nebbieta jkunu jistgħu jitqiesu li ġew ikkonsmati. Ir-rekwiżiti ta' traċċabilità tal-prodott finali – in-nebbieta huma elenkati fil-punt 1.K. Il-boroż/il-kontenituri u ż-żrieragħ għandhom jiġu kkontrollati b'mod viżwali (eż. għal kontaminazzjoni fiżika ma' skart tal-bniedem jew tal-annimali, toqob mhux imraqqgħin f'boroż li ovvjament ma jkunux ġejjin minn sondi tal-kampjunar, tbajja', materjal estern eċċ.) wara l-wasla jew qabel it-tnibbit. Jenħtieġ li jkun hemm dokumenti disponibbli biex jikkonfermaw li tkun saret l-ispezzjoni viżwali. Iż-żrieragħ għandhom jinħażnu f'boroż ġodda u b'saħħithom mingħajr toqob (bl-eċċezzjoni ta' toqob imraqqgħin jew ekwivalenti li jiġu minn sondi tal-kampjunar jew minn elementi proċedurali oħra), u mhux f'boroż użati, biex tiġi evitata l-kontaminazzjoni kimika jew mikrobijoloġika. Jenħtieġ li l-boroż jinżammu xotti. Fejn ikun possibbli, il-boroż ma għandhomx jinħażnu mal-art u ma għandhomx imissu mal-ħitan iżda għandhom jinżammu fuq palits u b'folji tal-kartun nodfa bejn il-boroż u l-palit. Il-produtturi għandhom jikkunsidraw ukoll jekk hemmx il-bżonn li jgħattu l-uċuħ tal-munzelli ta' ħażniet b'materjal adattat biex jipproteġu l-oġġetti. Iż-żoni u l-apparat tal-ħżin għandhom jinżammu nodfa u xotti. Jenħtieġ li jkun hemm fis-seħħ miżuri li jipprevjenu d-dħul u l-kontaminazzjoni mit-temp, mill-annimali u mill-organiżmi ta' ħsara (ara l-punt 1.A.2). Meta l-produtturi tan-nebbieta jimmaniġġjaw żrieragħ maħsuba għall-produzzjoni tan-nebbieta kif ukoll żrieragħ mhux maħsuba għall-produzzjoni tan-nebbieta, dawn għandhom jinżammu separati b'mod ċar u, fejn xieraq, ittikkettati b'mod ċar biex jiġi evitat kwalunkwe taħlit. Jenħtieġ li tingħata attenzjoni partikolari biex ikun żgurat li l-lottijiet maħżuna jkunu jikkorrispondu mar-rekords u li dawn il-lottijiet jiġu traċċati tul il-proċess tal-produzzjoni kollu. It-tnibbit taż-żrieragħ jinvolvi pproċessar minimu tal-prodott oriġinali u għalhekk jista' jitqies bħala produzzjoni primarja. Bħalissa, l-applikazzjoni tal-prinċipji tal-analiżi tal-perikli u punti kritiċi ta' kontroll (HACCP) għall-produzzjoni primarja mhijiex meħtieġa bil-liġi mil-leġiżlazzjoni Ewropea (ir-Regolament (KE) Nru 852/2004), iżda hija meqjusa essenzjali mill-ESSA. Waqt l-istadji kollha tal-proċess tal-produzzjoni, l-ilma li jiġi f'kuntatt maż-żrieragħ jew man-nebbieta għandu jkun ilma li jissodisfa r-rekwiżiti mikrobijoloġiċi tal-ilma tax-xorb elenkati fil-parti A tad-Direttiva tal-Kunsill 98/83/KE. Jekk jintuża ilma nadif (li jissodisfa r-rekwiżiti mikrobijoloġiċi elenkati fil-Parti A tad-Direttiva tal-Kunsill 98/83/KE), il-proprjetajiet kimiċi tal-ilma minn dak is-sors għandhom jiġu analizzati abbażi tal-valutazzjoni tar-riskju, għal tal-inqas darba fis-sena. Is-sistemi ta' provvista tal-ilma għandhom jinżammu u jitnaddfu sewwa (ara l-punt 1.A.3. u l-punt 1.A.4.) biex tiġi evitata l-kontaminazzjoni tal-ilma mill-korrużjoni jew minn sorsi esterni. Jenħtieġ li jinżammu rekords tal-manutenzjoni. Sistema ta' riċiklaġġ tal-ilma tista' tintuża biss waqt il-proċessi ta' ġerminazzjoni, ta' tkabbir u ta' irrigazzjoni. Jekk l-ilma jiġi rriċiklat, hu rakkomandat li l-ilma jerġa' jintuża fl-istess lott ta' żrieragħ/nebbieta u mhux jinfirex fuq lottijiet oħrajn sabiex tiġi evitata l-kontaminazzjoni tal-produzzjoni sħiħa li għaddejja, minflok il-produzzjoni f'lott wieħed. Kwalunkwe ilma, inkluż l-ilma rriċiklat, jenħtieġ li jkun issorveljat u analizzat regolarment abbażi ta' analiżi tar-riskju (skont il-parti A tad-Direttiva tal-Kunsill 98/83/KE). Jenħtieġ li jittieħdu miżuri biex jiġi evitat l-aċċess ta' insetti, annimali, ħamrija, skart u sorsi oħra ta' kontaminazzjoni fis-sors tal-ilma. Jekk l-ilma jiġi ttrattat bi prodotti bijoċidali biex jissodisfa l-parametri mikrobijoloġiċi stabbiliti fil-parti A tad-Direttiva tal-Kunsill 98/83/KE, dawn it-trattamenti jridu jissodisfaw ir-rekwiżiti elenkati fir-regolament Ewropew dwar il-prodotti bijoċidali (ir-Regolament Delegat (UE) Nru 1062/2014) u d-dispożizzjonijiet stabbiliti mill-awtoritajiet nazzjonali. Skont ir-riżultati tal-ispezzjoni viżwali, qabel it-tnibbit iż-żrieragħ għandhom jitlaħalħu sewwa biex jitneħħa l-ħmieġ. It-tneħħija tal-ħmieġ tista' titjieb billi ż-żrieragħ jiġu mħawda sew fil-kontenitur tal-ħasil. Għat-tlaħliħ taż-żrieragħ irid jintuża ilma tax-xorb jew ilma nadif li jissodisfa r-rekwiżiti mikrobijoloġiċi elenkati fil-Parti A tad-Direttiva tal-Kunsill 98/83/KE. Jenħtieġ li l-ilma li jintuża għall-ħasil taż-żrieragħ ma jerġax jintuża. Ma hemm ebda armonizzazzjoni fi ħdan l-Unjoni Ewropea f'termini tal-użu ta' trattamenti ta' dekontaminazzjoni mikrobijoloġika fuq iż-żrieragħ. Madankollu, għad-dekontaminazzjoni mikrobijoloġika taż-żrieragħ huma permessi biss trattamenti awtorizzati mill-awtoritajiet nazzjonali kompetenti. Jekk tintuża d-dekontamnazzjoni mikrobijoloġika, jenħtieġ li jkun hemm miżuri fis-seħħ biex jiġi żgurat li ma tistax terġa' sseħħ kontaminazzjoni ladarba jiġu dekontaminati ż-żrieragħ. Jenħtieġ li tingħata attenzjoni partikolari li l-kontenituri u t-tagħmir użati għad-dekontaminazzjoni jkunu ġew diżinfettati. Wara d-dekontaminazzjoni, iż-żrieragħ għandhom jitlaħalħu mill-ġdid b'ilma tax-xorb biex jiġu eliminati l-aġenti kimiċi. Meta l-produtturi tan-nebbieta jużaw l-immersjoni qabel il-ġerminazzjoni, din għandha ssir f'ilma tax-xorb jew f'ilma nadif, li jissodisfa r-rekwiżiti mikrobijoloġiċi elenkati fil-Parti A tad-Direttiva tal-Kunsill 98/83/KE. Jenħtieġ li t-tagħmir u l-kontenituri użati għall-immersjoni jinħaslu, jiġu diżinfettati u jitlaħalħu sewwa qabel ma jintużaw u dawn għandhom ikunu adattati għall-produzzjoni tal-ikel. L-ilma użat għall-immersjoni ma għandux jerġa' jintuża direttament. Il-kamra tal-ġerminazzjoni għandha tinżamm f'kundizzjonijiet iġjeniċi tajbin. Il-kamra u t-tagħmir użat waqt il-proċess ta' ġerminazzjoni għandhom jitnaddfu u jiġu diżinfettati qabel it-tnibbit ta' lott ieħor ta' żrieragħ. Huwa strettament neċessarju li jintuża ilma jew ilma nadif li jissodisfa r-rekwiżiti mikrobijoloġiċi elenkati fil-Parti A tad-Direttiva tal-Kunsill 98/83/KE, bħala sors inizjali ta' ilma għat-tisqija matul il-proċess tat-tnibbit biex jiġu evitati l-kontaminazzjoni u l-iżvilupp potenzjali ta' patoġeni matul il-proċess tat-tnibbit. Jekk jintuża ilma rriċiklat, dan għandu jissodisfa r-rekwiżiti elenkati fil-punt 1.F. dwar l-użu tal-ilma. Għall-ħsad tan-nebbieta għandu jintuża biss tagħmir adattat għall-produzzjoni tal-ikel. It-tagħmir użat kollu għandu jitnaddaf u jiġi diżinfettat tal-inqas darba kuljum. Il-ħaddiema għandhom jieħdu ħsieb li huma u l-uniformi jew il-ħwejjeġ tagħhom ikunu f'kundizzjonijiet iġjeniċi tajba qabel ma jidħlu fil-kamra tal-ġerminazzjoni. It-tagħmir użat għat-tlaħliħ tan-nebbieta u għat-tneħħija tan-nebbieta għandu jitnaddaf u jiġi diżinfettat tal-inqas darba kuljum. Għat-tlaħliħa finali, għat-tneħħija tal-qxur u għat-tkessiħ, jenħtieġ li jintuża biss ilma tax-xorb jew ilma nadif li jissodisfa r-rekwiżiti mikrobijoloġiċi elenkati fil-Parti A tad-Direttiva tal-Kunsill 98/83/KE. Wara t-tlaħliħa u t-tneħħija tal-qxur, in-nebbieta għandhom jiġu mkessħa minnufih f'temperatura ta' bejn 2-8 °C. Imbagħad, jenħtieġ li l-katina tal-kesħa tinżamm sakemm il-prodott jasal għand il-konsumatur finali. Għall-perjodu sħiħ tal-katina tal-kesħa (kamra kiesħa, trakk, eċċ.), jenħtieġ li jsir monitoraġġ tat-temperatura tal-katina tal-kesħa. Jistgħu japplikaw ir-rekwiżiti nazzjonali differenti tal-katina tal-kesħa. Ma hemm l-ebda armonizzazzjoni fi ħdan l-Unjoni Ewropea f'termini tal-użu ta' trattamenti ta' dekontaminazzjoni mikrobijoloġika fuq in-nebbieta. Madankollu, għad-dekontaminazzjoni mikrobijoloġika tan-nebbieta, huma permessi biss trattamenti awtorizzati mill-awtoritajiet kompetenti. Japplikaw l-istess kundizzjonijiet li huma elenkati fil-punt 1.G.2. dwar id-dekontaminazzjoni bijoloġika. Matul il-proċess tal-produzzjoni, diversi materjali jiġu f'kuntatt man-nebbieta. Il-materjali u l-oġġetti kollha maħsuba li se jiġu f'kuntatt mal-ikel li jitqiegħed fis-suq għandhom ikunu konformi mar-rekwiżiti tar-Regolament (KE) Nru 1935/2004. Jenħtieġ li tingħata attenzjoni parikolari li l-materjal tal-ippakkjar ikun nadif u li dan jinħażen b'tali mod li jagħmilha impossibbli li jiġi kkontaminat bi trab, ħmieġ jew materjal estern. L-ippakkjar għandu jsir fuq ġewwa f'żoni magħluqa u xotti li jevitaw id-dħul ta' trab, ħmieġ jew sorsi oħra ta' kontaminazzjoni. It-tagħmir użat għall-ippakkjar għandu jitnaddaf u jiġi diżinfettat b'mod regolari (ara l-punt 1.A.3). Jenħtieġ li jiġi żgurat li n-nebbieta jinħażnu f'ambjenti magħluqin u protetti li jipprevjenu l-aċċess ta' trab, ħmieġ jew sorsi oħra ta' kontaminazzjoni. Iż-żoni tal-ħżin għandhom ikunu mgħammra b'tali mod li tkun tista' tinżamm il-katina tal-kesħa għan-nebbieta (ara l-punt 1.H.1.). Il-klijent jew il-persuna li jmiss fil-katina tal-provvista għandhom jiġu pprovduti bl-informazzjoni relevanti kollha għalihom biex jimmaniġġjaw, jaħżnu, jipproċessaw, iħejju u jesponu l-prodott b'mod sikur u tajjeb. Fejn ikun xieraq u siewi, din l-informazzjoni tista' tiġi inkluża fuq it-tikketta tal-pakkett. Il-prodotti gġandhom ikunu ttikkettati b'mod sew biex tiġi ffaċilitata t-traċċabilità u s-sejħa lura jekk ikun hemm bżonn (ara l-punti 1.J. u 1.K.). In-numri ta' identifikazzjoni jew tal-lott kif ukoll l-isem u l-indirizz tal-produttur fuq it-tikketta tal-pakkett jistgħu jiffaċilitaw it-traċċabilità u s-sejħa lura. Jenħtieġ li jiġu ssodisfati r-rekwiżiti legali kollha għat-ttikkettar stabbiliti fir-Regolament (UE) Nru 1169/2011 u jenħtieġ li l-informazzjoni obbligatorja kollha li hija meħtieġa f'dan ir-Regolament tkun ipprovduta fuq it-tikketta. It-tikkettar, ir-reklamar, il-materjali ta' informazzjoni għall-konsumatur u l-ippakkjar ma għandhomx iqarrqu bil-konsumatur. Il-faċilitajiet, it-tagħmir, il-kontenituri, il-kaxxi, il-vetturi u l-bastimenti użati għat-trasport tan-nebbieta u taż-żrieragħ għandhom jinżammu nodfa u, fejn possibbli, diżinfettati biex tiġi evitata l-kontaminazzjoni mikrobijoloġika waqt it-trasport. Iż-żmien meħud għat-trasport jagħmel parti mill-ħajja totali taż-żmien tal-ħżin tan-nebbieta u, għalhekk, irid jitqies bħala parti integrata tal-katina tal-kesħa (ara l-punt 1.H.1.). Dawn il-kampjuni għandhom jiġu trattati skont il-Kapitolu 3.3 fir-Regolament tal-Kummissjoni (KE) Nru 2073/2005 u jiġu analizzati skont ir-rekwiżiti fir-ringieli 1.18 u 1.29 tal-Kapitolu 1 tal-istess regolament. Għal kull lott ta' żrieragħ għat-tnibbit, jenħtieġ li jsir ittestjar preliminari. Għall-fini tat-twettiq tal-ittestjar preliminari, l-operatur ta' negozju tal-ikel għandu jinbet iż-żrieragħ fil-kampjun rappreżentattiv taħt l-istess kundizzjonijiet bħall-bqija tal-lott ta' żrieragħ għat-tnibbit. Lott rappreżentattiv għandu jinkludi tal-inqas 0,5 % tal-piż tal-lott ta' żrieragħ f'subkampjuni ta' 50 g. Il-kampjun rappreżentattiv jista' jintgħażel ukoll abbażi ta' strateġija strutturata ta' kampjunar statistikament ekwivalenti, jekk din tkun ġiet ivverifikata mill-awtorità kompetenti. Fil-prinċipju, kull borża fil-lott għandha tiġi kampjunata u n-numru ta' subkampjuni għal kull borża jkun deċiż skont il-kalkolu li ġej: il-piż totali tal-kampjun = il-piż totali tal-lott * 0,5 % (= 0,005), in-numru totali tas-subkampjuni = il-piż totali tal-kampjun/50 g in-numru ta' boroż fil-lott = il-piż totali tal-lott/il-piż ta' kull borża in-numru ta' subkampjuni ta' 50 g għal kull borża = in-numru totali ta' subkampjuni/in-numru ta' boroż fil-lott Pereżempju, biex jittieħed kampjun ta' lott ta' 100 tunnellata, ippakkjat f'boroż ta' 25 kg: il-piż totali tal-kampjun - 100 000 kg * 0,5 % = 500 kg in-numru totali ta' subkampjuni = 500 kg/50 g = 10 000 subkampjun. in-numru ta' boroż fil-lott = 100 000 kg/25 kg kull borża = 4 000 borża in-numru ta' subkampjuni ta' 50 g għal kull borża = 10 000 subkampjun/4 000 borża = 2,5 subkampjuni/borża Jenħtieġ li tingħata attenzjoni partikolari li dan isir f'kundizzjonijiet iġjeniċi u b'tagħmir li jinsab f'kundizzjoni iġjenika tajba. Jenħtieġ li jinżammu rekords xierqa relatati mal-proċess tal-kampjunar biex tingħata prova tat-teħid xieraq tal-kampjunar lill-awtorità kompetenti. Jenħtieġ li l-kampjunar isir mill-operaturi ta' negozji tal-ikel li jipproduċu n-nebbieta u jista' jsir manwalment jew b'mod mekkaniku mill-persuni involuti fit-tkabbir tan-nebbieta jew minn parti terza akkreditata. Xi kumpaniji jużaw apparati mekkaniċi ta' kampjunar li jieħdu l-kwantitajiet rappreżentattivi ta' żrieragħ eż. waqt ir-riforniment ta' konsenji bl-ingrossa f'boroż iżgħar, soġġetti għal konferma mill-awtoritajiet kompetenti. Kumpaniji oħra jtaqqbu u jerġgħu jissiġillaw il-boroż jew l-ekwivalenti biex jieħdu l-kwantità rappreżentattiva ta' żrieragħ. Hija r-responsabbiltà tal-produttur tan-nebbieta li jiżgura li l-kampjun ikun rappreżentattiv u li l-ittestjar isir skont ir-regoli stabbiliti fir-Regolament tal-Kummissjoni (UE) Nru 209/2013. Sakemm ikunu ssodisfati r-rekwiżiti tal-kampjunar, il-produtturi tan-nebbieta għandhom ikunu jistgħu jitolbu lill-fornituri taż-żrieragħ biex jagħmlu l-kampjunar fil-punt ta' oriġini fil-mument tal-ippakkjar tal-boroż, u biex jibgħatu l-kampjun lill-produttur tan-nebbieta flimkien mal-lott, f'boroż separati u ttikkettati b'mod ċar (bit-tikketta "kampjun għall-ittestjar mikrobijoloġiku" jew ekwivalenti). F'każ li l-kampjunar taż-żrieragħ isir minn parti terza, jenħtieġ li, preferibbilment, l-apparati mekkaniċi tal-kampjunar fil-punt ta' oriġini jkunu parti integrali fil-proċess tal-ippakkjar tal-boroż. F'każ li l-persuni involuti fit-tkabbir tan-nebbieta ma jagħmlux il-kampjunar taż-żrieragħ huma stess, dawn għandhom jivverifikaw li l-kampjunar isir skont ir-Regolament tal-Kummissjoni (UE) Nru 209/2013. Il-proċess tat-tnibbit għaż-żrieragħ l-oħra fil-kampjun tat-test rappreżentattiv jista' jkompli bħas-soltu. Madankollu, jenħtieġ li la n-nebbieta li jkunu qed jikbru mill-koltura li jifdal wara l-kampjunar u lanqas iż-żrieragħ xotti li jifdal u li minnhom ittieħed il-kampjun ma jintużaw sakemm ma jkunux ġew irrapportati riżultati sodisfaċenti għall-kampjuni kollha mil-laboratorju. Dan hu l-prinċipju tal-ħruġ pożittiv ta' lott. Dawn il-kampjuni għandhom jiġu trattati skont il-Kapitolu 3.3 tar-Regolament tal-Kummissjoni (KE) Nru 2073/2005 u jiġu analizzati skont ir-rekwiżiti fir-ringieli 1.18 u 1.29 tal-Kapitolu 1 tal-istess Regolament. Inkella, jekk il-produttur tan-nebbieta jkollu pjan ta' kampjunar, inklużi proċeduri tal-kampjunar u punti tal-kampjunar tal-ilma użat għat-tisqija tan-nebbieta, l-awtorità kompetenti tista' tawtorizzahom biex jieħdu post ir-rekwiżit ta' kampjunar tan-nebbieta b'età minima ta' 48 siegħa skont il-pjanijiet tal-kampjunar stabbiliti fir-ringieli 1.18 u 1.29 tal-Kapitolu 1 fir-Regolament tal-Kummissjoni (KE) Nru 2073/2005 bl-analiżi ta' ħames kampjuni ta' 200 ml tal-ilma li ntuża għat-tisqija tan-nebbieta. Dan il-metodu jipprovdi kampjun aktar rappreżentattiv taż-żrieragħ li jridu jiġu ttestjati. Din hi r-raġuni għaliex l-ESSA tirrakkomanda bil-qawwa li jiġi analizzat l-ilma użat għat-tisqija li ġie f'kuntatt ma' 100 % tan-nebbieta tal-lott ittestjat. Il-metodu tal-ittestjar huwa ferm inqas affidabbli u preċiż meta jiġu analizzati ħames kampjuni ta' 25 gramma ta' nebbieta mil-lott. It-test ta' kontestazzjoni għandu jindika kif jiġu analizzati l-L. monocytogenes (listerjożi), jiġifieri skont ir-ringiela 1.2 jew 1.3 fil-Kapitolu 1 tal-Anness 1 tar-Regolament tal-Kummissjoni (KE) Nru 2073/2005 (ara wkoll 1.I.). L-analiżi għandha ssir skont ir-riżultat ta' din l-evalwazzjoni. L-azzjonijiet fil-każ ta' kontaminazzjoni taż-żrieragħ jew tal-ikel/tan-nebbieta huma elenkati fil-punt 1.J.1. L-Assoċjazzjoni Ewropea taż-Żrieragħ Imnibbta (ESSA) twissi lill-produtturi tan-nebbieta biex jiżnu bir-reqqa l-bilanċ bejn il-kost għoli tal-analiżi u l-konsegwenzi potenzjalment diżastrużi ta' problema ta' sikurezza alimentari li tista' tirriżulta minn lott wieħed ikkontaminat ta' żrieragħ. Għalhekk, meta ż-żrieragħ jinxtraw mingħand sors ġdid, huwa ferm rakkomandat li jsir l-ittestjar anki jekk tkun ingħatat deroga lill-produttur tan-nebbieta u anki jekk iż-żrieragħ jitwasslu mill-istess negozjant jew fornitur. Meta l-produtturi tan-nebbieta jkollhom raġuni biex jiddubitaw mill-integrità tal-prodott, huwa ferm rakkomandat li ssir analiżi bħala mezz ta' prekawzjoni. Bħala konklużjoni, l-ESSA ma tirrakkomandax din id-deroga minħabba l-fatt li snin differenti ta' ħsad ta' żrieragħ aktarx li jirriżultaw f'riskji differenti ta' kontaminazzjoni taż-żrieragħ. Huwa fid-diskrezzjoni tal-produttur tan-nebbieta li jitlob lill-fornitur taż-żrieragħ tiegħu għall-ittestjar preliminari tal-lott. Madankollu, dan ma jeżentax lill-produttur tan-nebbieta mill-obbligi tal-ittestjar spjegati f'dettall f'dan il-kapitolu. Il-lott ikkontaminat ta' nebbieta jew ta' żrieragħ għandu jiġi iżolat mill-oħrajn minnufih. Il-lott kollu għandu jitqies bħala mhux sikur għall-ikel/għat-tnibbit. Jekk hemm periklu li l-lottijiet l-oħra jistgħu jkunu kkontaminati, il-proċess tal-produzzjoni għandu jiġi interrott sal-punt li fih il-kontaminazzjoni tkun ġiet eliminata u l-linja tal-produzzjoni tkun fi stat nadif u iġjeniku. In-nebbieta u ż-żrieragħ mil-lott jew mil-lottijiet ikkontaminati ma għandhomx jitqiegħdu fis-suq għall-konsum mill-bniedem fl-istat attwali tagħhom. Madankollu, in-nebbieta kkontaminati jistgħu jiġu sottomessi għal aktar ipproċessar bi trattament li jelimina l-periklu kkonċernat. Dan it-trattament jista' jsir biss minn operaturi ta' negozji tal-ikel ħlief dawk tal-bejgħ bl-imnut. Bħala eżempju, jekk il-fażola mung tkun ikkontaminata, huwa possibbli li tiġi manifatturata f'fażola mung maqsuma, li ma tiġġerminax u ma tipproduċix nebbieta. Bil-prekawzjonijiet xierqa, dak il-prodott jista' jinbiegħ għat-"tisjir" (inkluż għall-konsum mill-bniedem). B'mod aktar ġenerali, l-produttur tan-nebbieta jista' juża l-lott ukoll għal skopijiet oħrajn għajr dawk li għalihom kienu oriġinarjament maħsubin, dment li dan l-użu ma jkunx ta' riskju għas-saħħa pubblika jew tal-annimali u dment li dan l-użu jkun ġie deċiż fi ħdan il-proċeduri bbażati fuq il-prinċipji tal-HACCP u l-prattika tal-iġjene tajba u jkun ġie awtorizzat mill-awtorità kompetenti. Huwa rakkomandat li l-produtturi tan-nebbieta jistabbilixxu proċeduri bil-miktub li jridu jiġu segwiti f'każijiet li fihom isseħħ kontaminazzjoni. Dawn ir-regoli għandhom ikunu faċilment aċċessibbli għall-impjegati kollha u jkunu koperti fil-programmi ta' taħriġ għall-membri tal-persunal. Il-fornitur taż-żrieragħ għandu jiġi kkuntattjat biex ikun jista' jagħti segwitu tal-vjeġġi possibbli tal-istess lott ta' żrieragħ lill-produtturi l-oħra tan-nebbieta. F'dan il-każ, jista' jkun hemm bżonn li ż-żrieragħ jissejħu lura. Il-produtturi tan-nebbieta għandhom jieħdu miżuri u jżidu l-monitoraġġ biex isibu l-kawża tal-kontaminazzjoni (l-ilma, l-ambjent, il-persunal, eċċ.). Il-produtturi tan-nebbieta għandhom iżommu rekord tar-riżultati tal-ittestjar għal żmien biżżejjed sakemm in-nebbieta jkunu jistgħu jitqiesu li ġew ikkonsmati. Huwa rakkomandat li jinżamm rekord tar-riżultati kollha tal-ittestjar għal biżżejjed żmien biex ikun jista' jintwera lill-awtoritajiet kompetenti waqt kontrolli uffiċjali. L-Artikoli 18 u 19 tar-Regolament (UE) Nru 178/2002 jistipulaw li l-operaturi ta' negozji tal-ikel ikollhom fis-seħħ sistemi ta' traċċabilità u ta' sejħa lura. Jenħtieġ li tingħata attenzjoni partikolari biex ikun żgurat li l-obbligi taż-żamma ta' rekord u ta' traċċabilità jinżammu tul il-proċess sħiħ tal-produzzjoni u li r-rekords jinżammu għal biżżejjed żmien sakemm in-nebbieta jkunu jistgħu jitqiesu li ġew ikkonsmati. Il-kodiċijiet u n-numri ta' traċċabilità stampati fuq il-materjal tal-ippakkjar jistgħu jiffaċilitaw is-sejħiet lura fl-eventwalità li sseħħ il-kontaminazzjoni. Jekk ikun magħruf jew preżunt li lott wieħed jew diversi lottijiet huma kkontaminati u li dawn il-lottijiet ma għadhomx taħt il-kontroll tal-produttur tan-nebbieta, il-produttur tan-nebbieta jrid minnufih jieħu l-inizjattiva li jikkuntattja lix-xerrejja li lilhom ġew forniti l-prodotti. Lottijiet magħrufa jew preżunti li huma kkontaminati jridu jiġu rtirati minnufih mill-katina tal-provvista. Il-produttur tan-nebbieta jrid jinnotifika wkoll lill-awtorità kompetenti. Meta n-nebbieta diġà jkunu ġew distribwiti lill-konsumaturi, il-produtturi tan-nebbieta jridu jinfurmaw lil dawn il-konsumaturi li seta' tqassmilhom ikel mhux sikur. Il-produtturi tan-nebbieta jridu jinfurmaw lill-konsumaturi bir-raġuni għas-sejħa lura u, fejn ikun hemm bżonn, isejħu l-ikel lura fiżikament mingħand il-konsumaturi finali. Madankollu, skont il-każ ikkonċernat, mhux dejjem ikun neċessarju li l-prodotti jissejħu lura b'mod fiżiku mingħand il-konsumaturi finali jekk ikun biżżejjed li jittieħdu miżuri oħra biex tiġi mħarsa s-saħħa pubblika. Meta jimmaniġġjaw sitwazzjoni ta' sejħa lura tal-ikel, il-produtturi tan-nebbieta jridu jikkolaboraw mal-awtoritajiet kompetenti dwar azzjonijiet meħuda biex jiġu evitati jew jitnaqqsu r-riskji maħluqa mill-provvista tan-nebbieta. Huwa rakkomandat li l-produtturi tan-nebbieta jistabbilixxu proċeduri ta' sejħa lura bil-miktub li jridu jiġu segwiti f'każijiet li fihom isseħħ kontaminazzjoni. Dawn ir-regoli għandhom ikunu faċilment aċċessibbli għall-impjegati kollha u jkunu koperti fil-programmi ta' taħriġ għall-membri tal-persunal. Meta ma tkun teżisti l-ebda regola miktuba dwar is-sejħa lura, f'kull ħin għandu jkun hemm disponibbli membru tal-persunal li jkollu għarfien dwar il-proċeduri ta' sejħa lura. Il-fornitur taż-żrieragħ għandu jiġu kkuntattjat biex ikun jista' jagħti segwitu tal-vjeġġi possibbli tal-istess lott ta' żrieragħ lill-produtturi l-oħra tan-nebbieta. F'dan il-każ, jista' jkun hemm bżonn li jissejħu lura ż-żrieragħ. Bl-istess mod, il-produtturi tan-nebbieta għandhom jieħdu miżuri u jżidu l-monitoraġġ biex isibu l-kawża tal-kontaminazzjoni (l-ilma, l-ambjent, il-persunal, eċċ.). Il-produtturi tan-nebbieta għandhom iżommu rekord tar-riżultati tal-ittestjar għal żmien biżżejjed sakemm in-nebbieta jkunu jistgħu jitqiesu li ġew ikkonsmati. Huwa rakkomandat li jinżamm rekord tar-riżultati kollha tal-ittestjar għal biżżejjed żmien biex ikun jista' jintwera lill-awtoritajiet kompetenti waqt kontrolli uffiċjali. Ir-Regolament ta' Implimentazzjoni tal-Kummissjoni (UE) Nru 208/2013 jistabbilixxi rekwiżiti speċifiċi ta' traċċabilità għaż-żrieragħ għat-tnibbit u għan-nebbieta. Jekk in-nebbieta jkunu eżentati mir-rekwiżiti elenkati f'dan ir-Regolament, xorta waħda japplika r-Regolament (KE) Nru 178/2002 (aktar fid-dettall fil-punt 1.K.3.) Ir-regoli ta' traċċabilità huma mfasslin biex iżidu s-sikurezza alimentari għaliex jippermettu t-traċċar ta' prodotti tal-ikel fl-istadji kollha tal-produzzjoni, tal-ipproċessar u tad-distribuzzjoni u jagħmluha possibbli li jkun hemm reazzjoni rapida f'każ ta' tifqigħat ta' marda li tittieħed mill-ikel. Il-produtturi tan-nebbieta għandhom jimplimentaw sistema biex jiżguraw it-traċċabilità tal-lottijiet mill-mument tal-wasla taż-żrieragħ sal-mument tad-dispaċċ tan-nebbieta. Jenħtieġ li jkun possibbli li f'kull mument matul il-fluss fiżiku tal-proċess tal-produzzjoni, wieħed ikun jaf li tali lott ta' nebbieta joriġina minn tali fornitur immedjat. Dan jista' jinkiseb billi jiġu assenjati kodiċijiet jew numri lil-lottijiet taż-żrieragħ riċevuti, jew billi jiġu ddefiniti lottijiet iżgħar li għalihom jiġu assenjati kodiċijiet jew numri. Imbagħad jenħtieġ li dawn il-kodiċijiet jinżammu sakemm in-nebbieta jiġu ppakkjati u jintbagħtu. Jekk il-lottijiet jiġu riorganizzati jew konsolidati, jenħtieġ li tingħata attenzjoni partikolari biex ikun żgurat li tinżamm ir-rabta bejn il-lott oriġinali ta' żrieragħ u l-lottijiet riorganizzati jew konsolidati. Jenħtieġ li jinżammu rekords xierqa għal biżżejjed żmien sakemm in-nebbieta jkunu jistgħu jitqiesu li ġew ikkonsmati. Il-punt 1.C.2. jelenka r-rekwiżiti ta' traċċabilità fir-rigward tal-kontrolli taż-żrieragħ li jkunu deħlin. L-operatur ta' negozju tal-ikel li jipproduċi ż-żrieragħ għat-tnibbit irid jittrażmetti informazzjoni lill-operatur ta' negozju tal-ikel li jipproduċi n-nebbieta. L-operatur ta' negozju tal-ikel li jinbet iż-żrieragħ irid iżomm rekords dwar l-oriġini taż-żrieragħ u jittrażmetti din l-informazzjoni lill-operaturi ta' negozju tal-ikel li jmiss. Jenħtieġ li jinżammu rekords fl-istadji kollha. Il-prodott finali, in-nebbieta, jeħtieġ li jkunu konformi mar-rekwiżiti legali dwar it-traċċabilità stabbiliti fi-Regolament (KE) Nru 178/2002. Il-produttur tan-nebbieta jrid jiżgura li l-informazzjoni kollha meħtieġa fl-Artikolu 3(1) tar-Regolament ta' Implimentazzjoni tal-Kummissjoni (UE) Nru 208/2013 tiġi trażmessa lill-operatur ta' negozju tal-ikel li lilu jiġu forniti n-nebbieta. Jenħtieġ li jiġu indikati l-elementi segwenti: isem il-prodott inkluż l-isem Latin (l-isem tassonomiku); in-numru ta' identifikazzjoni jew ir-referenza ekwivalenti tal-lott; isem il-fornitur; l-isem u l-indirizz tar-riċevitur; jekk jintuża spedizjonier jew aġent: l-isem u l-indirizz tal-aġent jew tal-ispedizjonier; id-data tal-kunsinna; il-kwantità fornita. Jenħtieġ li l-produtturi tan-nebbieta jżommu rekord ta' kopja ta' dan id-dokument għal biżżejjed żmien sakemm in-nebbieta jkunu jistgħu jitqiesu li ġew ikkonsmati. Jenħtieġ li tiġi pprovduta kopja tad-dokument lix-xerrej. Il-leġiżlazzjoni nazzjonali f'ċerti Stati Membri tista' timponi rekwiżiti ta' traċċabilità addizzjonali li mhumiex imsemmija f'din il-linja gwida. F'każ ta' dubju, huwa rakkomandat li l-produtturi tan-nebbieta jikkuntattjaw lill-awtorità kompetenti tagħhom biex jiksbu aktar informazzjoni dwar ir-rekwiżiti nazzjonali. Ir-rekords kollha msemmijin f'dan il-kapitolu jridu jiġu aġġornati kuljum biex jiġu meqjusa il-vjeġġi l-aktar riċenti li jkunu deħlin u ħerġin. Ir-rekords jistgħu jinżammu f'kull forma xierqa dment li dawn ikunu jistgħu jinstabu u jiftiehmu faċilment mill-awtoritajiet kompetenti f'każijiet meta jkunu meħtieġa. Meta l-awtoritajiet jitolbu xi informazzjoni, din għandha tiġi pprovduta mingħajr dewmien. Sistemi alternattivi jistgħu jkunu fattibbli wkoll biex tiġi żgurata t-traċċabilità xierqa. Dan l-aħħar ġew żviluppati xi skemi elettroniċi privati ta' traċċabilità, inklużi Trace, IRIS, EPCIS, Fosstrak (Sors Miftuħ) u xi sistemi bbażati fuq SAP (applikazzjoni tas-sistema u prodott għall-ipproċessar tad-dejta). Kif iddikjarat fl-Artikolu 1 tar-Regolament ta' Implimentazzjoni tal-Kummissjoni (UE) Nru 208/2013, in-nebbieta soġġetti għal trattament li jelimina l-perikli mikrobijoloġiċi, kompatibbli mal-leġiżlazzjoni Ewropea, m'għandhomx bżonn li jkunu konformi ma' dan ir-Regolament (aktar dwar id-dekontaminazzjoni mikrobijoloġika taż-żerriegħa fil-punt 1.G.2.). Madankollu, il-produtturi tan-nebbieta għadhom taħt l-obbligu skont il-Liġi Ġenerali dwar l-Ikel (l-Artikolu 18(3) tar-Regolament (KE) Nru 178/2002) li jkollhom sistemi u proċeduri fis-seħħ biex jidentifikaw negozji li ġew forniti bil-prodott tagħhom – anki għal dawk il-prodotti li ġew soġġetti għal trattament mikrobijoloġiku. Matul il-proċess tal-produzzjoni, il-produtturi huma mitluba jżommu rekord u jkollhom l-informazzjoni segwenti disponibbli (fi kwalunkwe forma dment li tkun tista' tinstab u tinftiehem faċilment mill-awtoritajiet kompetenti): L-istabbiliment u l-manutenzjoni tal-faċilità tat-tnibbit: Il-konferma tal-approvazzjoni tal-faċilità mill-awtorità kompetenti; Il-pjan ta' tindif u ta' diżinfezzjoni bil-miktub; Id-dati tat-tindif u taż-żoni mnaddfin; Id-dati tal-manutenzjoni u tal-oġġetti/taż-żoni miżmuma; Id-dati, it-temi u l-impjegati li ħadu sehem fit-taħriġ dwar l-iġjene; Id-dati, it-temi u l-impjegati li ħadu sehem fit-taħriġ dwar it-tindif; Fejn fattibbli, ir-regoli dwar l-iġjene tal-persunal bil-miktub jew f'forma ta' sinjali jew ta' tikketti, li jridu jitwaħħlu mal-ħitan; L-ismijiet tal-viżitaturi u d-dati taż-żjara (rakkomandati – iridu jinżammu biss għal ċertu ammont ta' żmien); Meta jintużaw sorsi tal-ilma li mhumiex is-sistema tal-ilma muniċipali: l-ittestjar mikrobijoloġiku bbażat fuq ir-riskju tas-sors tal-ilma għar-rekwiżiti mikrobijoloġiċi skont il-parti A tad-Direttiva tal-Kunsill 98/83/KE; Meta tintuża s-sistema tal-ilma muniċipali: dikjarazzjoni mill-fornitur tal-ilma muniċipali u, tal-inqas darba fis-sena, analiżi proprja fil-punt minn fejn jittieħed l-ilma. Iż-żrieragħ li jkunu deħlin (ir-rekord irid jinżamm għal biżżejjed żmien sakemm il-prodott finali jkun jista' jitqies li ġie kkonsmat): Jekk iż-żrieragħ ikunu importati minn pajjiż terz, iċ-ċertifikat tal-importazzjoni meħtieġ skont ir-Regolament tal-Kummissjoni (UE) Nru 211/2013 għal kull lott ta' żrieragħ importati; Id-dokument li jindika l-isem taż-żrieragħ, in-numru ta' identifikazzjoni jew ir-referenza ekwivalenti tal-lott, l-isem tal-fornitur, l-isem u l-indirizz tar-riċevitur, l-isem u l-indirizz tal-ispedizjonier jekk jintuża tali aġent, id-data tal-kunsinna; il-kwantità fornita; Id-dokument li jagħti prova li jkunu saru l-ispezzjonijiet viżwali taż-żrieragħ li jkunu deħlin (rakkomandat). L-ittestjar mikrobijoloġiku (rekord li jrid jinżamm għal biżżejjed żmien sakemm il-prodott finali jkun jista' jitqies li ġie kkonsmat): It-traċċabilità tal-proċess (rekord li jrid jinżamm għal biżżejjed żmien sakemm il-prodott finali jkun jista' jitqies li ġie kkonsmat): Id-dokumenti xierqa bil-miktub jew f'forma elettronika biex jiġu identifikati l-lottijiet ta' żrieragħ tul il-proċess tal-produzzjoni kollu (rakkomandati ħafna). In-nebbieta li jkunu ħerġin (rekord li jrid jinżamm għal biżżejjed żmien sakemm il-prodott finali jkun jista' jitqies li ġie kkonsmat): Id-dokument li jindika l-isem tan-nebbieta, in-numru ta' identifikazzjoni jew referenza ekwivalenti tal-lott, isem il-fornitur, l-isem u l-indirizz tar-riċevitur, l-isem u l-indirizz tal-ispedizjonier jekk jintuża tali aġent, id-data tal-kunsinna; il-kwantità fornuta (trid tingħata kopja lix-xerrej); L-irtirar u s-sejħa lura: Proċeduri bil-miktub għall-membri tal-persunal li jridu jiġu segwiti fil-każ li jkun hemm kontaminazzjoni tal-ikel kemm fl-istabbiliment kif ukoll fir-rigward tad-distributuri esterni u tal-konsumaturi (rakkomandati ħafna). It-tiftix ta' livell għoli ta' protezzjoni tal-ħajja u tas-saħħa tal-bniedem huwa wieħed mill-objettivi fundamentali tar-Regolament (KE) Nru 852/2004. Dak ir-Regolament jikkostitwixxi bażi komuni għall-produzzjoni iġjenika tal-ikel kollu. Jenħtieġ li t-tagħmir kollu jitnaddaf regolarment biex tiġi evitata l-kontaminazzjoni potenzjali minn trab, insetti u annimali (b'attenzjoni partikolari għall-feċi). Meta jkun possibbli, jenħtieġ li jinżamm djarju tal-manutenzjoni tat-tagħmir kollu. Jenħtieġ li jiġi evitat ir-ragħa jew id-dħul potenzjali ta' annimali selvaġġi u domestiċi, u jenħtieġ li l-produtturi jimplimentaw miżuri preventivi bħal ċnut jew xbieki. Il-fertilizzanti għandhom jiġu applikati biss f'ammonti li jkunu biżżejjed biex jissodisfaw il-bżonnijiet tat-tkabbir tal-pjanti għaż-żrieragħ. Il-fertilizzanti organiċi jiġu applikati b'mod wiesa' u benefiku biex jissodisfaw ir-rekwiżiti tan-nutrijenti taż-żrieragħ u jtejbu l-fertilità tal-ħamrija, iżda l-użu skorrett tagħhom jista' jkun sors ta' kontaminazzjoni mikrobijoloġika kif ukoll kimika. Il-patoġeni jistgħu jkunu preżenti fid-demel u f'fertilizzanti naturali oħra u jistgħu jippersistu għal ġimgħat jew saħansitra xhur, b'mod partikolari jekk it-trattament ta' dawn il-materjali jkun inadegwat. Il-metodi ta' trattament fiżiku, kimiku jew bijoloġiku (eż. l-ikkompostjar, il-pasturizzazzjoni, it-tnixxif bis-sħana, l-irradjazzjoni bl-UV, id-diġestjoni bl-alkali, it-tnixxif bix-xemx jew taħlita ta' dawn) jistgħu jintużaw biex jitnaqqas ir-riskju ta' sopravivenza potenzjali ta' patoġenu uman fid-demel, fil-ħama tad-drenaġġ u f'fertilizzanti organiċi oħra. Il-produtturi għandhom jużaw il-prodotti għall-protezzjoni tal-pjanti f'konformità mal-istruzzjonijiet fuq it-tikketta tal-prodotti idividwali. Jenħtieġ li jintużaw biss prodotti awtorizzati għall-protezzjoni tal-pjanti. Jenħtieġ li jinżamm djarju tat-trattamenti użati. Il-prodotti u l-pariri dwar kif tiġi trattata l-ħamrija/l-art għandhom jinkisbu mingħand professjonisti kwalifikati. Il-ħaddiema kollha għandhom ikunu konxji tal-prinċipji bażiċi tal-iġjene u tas-saħħa, u jenħtieġ li jkunu infurmati dwar il-perikli kollha li jistgħu jikkontaminaw iż-żrieragħ. Il-persunal għandu jżomm kundizzjonijiet tajba tal-iġjene personali fl-istadji kollha tal-ħsad u tal-ipproċessar. Dawk il-membri tal-persunal li jkun magħruf jew li jkun hemm suspett li dawn ikollhom marda li tista' tiġi trażmessa lin-nebbieta ma għandhomx jitħallew fiż-żoni fejn jistgħu jiġu f'kunttat dirett jew indirett maż-żrieragħ jew man-nebbieta. Il-membri tal-persunal għandhom jinfurmaw minnufih lill-maniġment jekk jemmnu li jista' jkollhom xi marda rilevanti jew jekk ikunu rkupraw minn marda infettiva rilevanti iżda għadhom mhumiex ħielsa mill-mikroorganiżmi. Il-korrimenti tal-persunal li jistgħu jippreżentaw periklu ta' kontaminazzjoni għandhom jiġu ttrattati b'mod adegwat billi jitgħattew bi protezzjoni impermeabbli li tkun tidher qabel ma l-ħaddiem ikun jista' jiġi f'kuntatt maż-żrieragħ. Fejn possibbli, jenħtieġ li ħaddiema bi ġrieħi jevitaw il-kuntatt dirett maż-żrieragħ jew man-nebbieta li jkunu għall-konsum mill-bniedem. Il-ħaddiema għandu jkollhom u jużaw faċilitajiet sanitarji adegwati (inkl. faċilitajiet għall-ħasil tal-idejn) disponibbli fejn dawn ikunu fattibbli u neċessarji, eż. meta ż-żrieragħ ma jkunux f'imżiewed u l-ħaddiema jkollhom kuntatt dirett magħhom. Meta jkun vijabbli, il-ħaddiema għandu jkollhom uniformijiet nodfa. Dawn iridu jaħslu jdejhom meta jibdew, meta jkun hemm bżonn matul il-ġurnata u tal-inqas kull dabra li jużaw it-tojlit. Diversi parametri jistgħu jinfluwenzaw ir-riskju ta' kontaminazzjoni mikrobijoloġika taż-żrieragħ; is-sors tal-ilma, it-tip ta' tisqija, l-metodu ta' applikazzjoni ta' trattament tal-ilma mill-persuni involuti fit-tkabbir, iż-żmien tat-tisqija fir-rigward tal-ħsad, l-aċċess possibbli tal-annimali għas-sors tal-ilma jew għaż-żona tal-produzzjoni. Fejn jeżisti r-riskju li l-ilma tat-tisqija jiġi f'kuntatt mal-imżieweb, jenħtieġ li tingħata attenzjoni speċjali biex jiġi żgurat li l-kwalità tal-ilma tal-inqas tkun l-istess bħal dik tal-ilma nadif. Kwalunkwe aċċess tal-annimali għas-sorsi tal-ilma u għaż-żoni tal-pompi għandu jkun ikkontrollat. Il-produtturi jridu jużaw żerriegħa għaż-żrigħ minn sors rikonoxxut li jkun ippruvat li jkollu rekord tajjeb. Jenħtieġ li tingħata attenzjoni partikolari liż-żrieragħ b'ġerminazzjoni tajba, li huma ħielsa minn mard, difetti fiżiċi jew effetti oħra li huma potenzjalment avversi għall-ħsad tajjeb ta' fażola b'saħħitha. Meta dawn ikunu fattibbli u affordabbli, il-produtturi għandhom jagħmlu analiżijiet u pretrattamenti biex jiżguraw li ż-żrieragħ huma ta' kwalità adattata. Fost il-pajjiżi produtturi jiġu applikati prattiki differenti. F'xi pajjiżi, qabel id-dris jkun meħtieġ li l-imżiewed jitnixxfu. F'dan il-każ, jenħtieġ li jintuża tarpolin nadif bejn l-imżiewed li qed jinxfu u l-art. Jenħtieġ li tingħata attenzjoni partikolari biex tiġi evitata l-kontaminazzjoni potenzjali waqt li l-imżiewed ikunu vulnerabbli u dan it-tnixxif għandu jsir f'żona speċifika li timpedixxi l-aċċess għall-annimali selvaġġi u għall-għasafar. F'pajjiżi oħra, il-pjanti jinħasdu u jindirsu b'mod mekkaniku u, għalhekk, jintużaw metodi differenti. Dan jenħtieġ li jsir b'mod mekkaniku fuq tagħmir miżmum u mnaddaf kif xieraq. Il-makkinarju għandu jitnaddaf mill-ewwel wara t-tmiem tal-istaġun, u anki qabel il-bidu tal-istaġun li jmiss, u fejn vijabbli bejn kull lott. It-tagħmir għandu jinħażen f'żona mgħottija biex tiġi protetta l-integrità tat-tagħmir. Iż-żrieragħ għandhom jiġu ppakkjati matul id-dris jew eżatt wara. Fejn vijabbli, l-oġġetti għandhom jinħażnu – b'mod prattiku u eknomiku – f'boroż ġodda b'saħħithom, u mhux f'boroż użati. Il-produtturi jridu jikkunsidraw ukoll jekk hemmx il-bżonn li jgħattu l-uċuħ tal-munzelli ta' ħażniet b'folji tal-plastik biex jipproteġu l-oġġetti. Iż-żoni u t-tagħmir tal-ħżin għandhom jitnaddfu u jiġu miżmuma tajjeb biex jiġu evitati d-dħul u l-kontaminazzjoni mit-temp, mill-annimali u mill-organiżmi ta' ħsara. Jekk jinħażnu bl-ingrossa, jenħtieġ li jintużaw tarpolini nodfa kemm taħt kif ukoll fuq l-oġġetti u bejn l-oġġetti u l-ħajt, jekk applikabbli. L-oġġetti għandhom jiġu pproċessati f'faċilitajiet professjonali għall-ipproċessar taż-żrieragħ b'tagħmir adattat, li għandu jinkludi: tagħmir li jissepara skont id-daqs, imwejjed tal-Gravità/Densimetriċi, tagħmir tat-tneħħija tal-ġebel, kalamiti jew detetturi tal-metall, u preferibbilment tagħmir li jissepara skont il-kuluri; It-tagħmir kollu għandu jitnaddaf regolarment biex tiġi evitata l-kontaminazzjoni kroċjata ta' prodotti oħra, u tingħata attenzjoni partikolari għall-iġjene; Il-persunal għandu jkollu faċilitajiet ta' tojlits u ta' ħasil tal-idejn disponibbli adegwati (inkl. is-sapun) u, fejn vijabbli, uniformijiet nodfa; Iż-żona lokali għandha tiġi miżmuma biex jiġu evitati t-trab u l-ħmieġ, l-insetti, l-annimali u l-għasafar; fejn vijabbli, il-proċessuri għandu jkollhom pjanijiet u jżommu rekords tal-prevenzjonijiet ta' kontaminazzjoni. It-taħlit ta' lottijiet jenħtieġ li jiġi limitat kemm jista' jkun u, fejn ikun vijabbli, ikun ristrett għal reġjuni ta' tkabbir simili; Il-proċessuri għandu jkollhom rekords disponibbli dwar minn fejn ikunu oriġinaw iż-żrieragħ li jkunu deħlin. Huwa rakkomandat reġim ta' kwalità implimentat minn persunal imħarreġ skont l-istandard tal-HACCP. L-oġġetti lesti għandhom jiġu analizzati skont ir-rekwiżiti tax-xerrejja qabel il-vjeġġ. Dawn id-dokumenti huma disponibbli fil-lingwi kollha tal-Unjoni Ewropea: Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (Il-Liġi Ġenerali dwar l-Ikel). Ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 Dwar l-iġjene tal-oġġetti tal-ikel. Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali. Id-Direttiva tal-Kunsill 98/83/KE tat-3 ta' Novembru 1998 dwar il-kwalità tal-ilma maħsub għall-konsum mill-bniedem. Ir-Regolament tal-Kummissjoni (KE) Nru 2073/2005 tal-15 ta' Novembru 2005 dwar il-kriterji mikrobijoloġiċi għall-oġġetti tal-ikel. Ir-Regolament (UE) Nru 1169/2011 tal-Parlament Ewropew u tal-Kunsill tal-25 ta' Ottubru 2011 dwar l-għoti ta' informazzjoni dwar l-ikel lill-konsumaturi. Ir-Regolament ta' Delega (UE) Nru 1062/2014 tal-4 ta' Awwissu 2014 dwar il-programm ta' ħidma għall-evalwazzjoni sistematika tas-sustanzi attivi bijoċidali kollha li jeżistu fil-prodotti bijoċidali msemmijin fir-Regolament (UE) Nru 528/2012 tal-Parlament Ewropew u tal-Kunsill. Ir-Regolament (KE) Nru 1935/2004 dwar materjali u oġġetti maħsuba biex jiġu f'kuntatt mal-ikel u li jħassar id-Direttivi 80/590/KEE u 89/109/KEE Dawn id-dokumenti huma disponibbli fil-lingwi kollha tal-Unjoni Ewropea: Ir-Regolament tal-Kummissjoni (UE) Nru 08/2013 tal-11 ta' Marzu 2013 dwar ir-rekwiżiti ta' traċċabbiltà għan-nebbieta u ż-żrieragħ maħsubin għall-produzzjoni tan-nebbieta. Ir-Regolament tal-Kummissjoni (UE) Nru 209/2013 tal-11 ta' Marzu 2013 li jemenda r-Regolament (KE) Nru 2073/2005 fir-rigward tal-kriterji mikrobijoloġiċi għan-nibet u r-regoli tal-kampjunar għall-karkassi tat-tjur u l-laħam frisk tat-tjur. Ir-Regolament tal-Kummissjoni (KE) Nru 210/2013 tal-11 ta' Marzu 2013 dwar l-approvazzjoni tal-istabbilimenti li jipproduċu n-nebbieta skont ir-Regolament (KE) Nru 852/2004 tal-Parlament Ewropew u tal-Kunsill. Ir-Regolament tal-Kummissjoni (UE) Nru 211/2013 tal-11 ta' Marzu 2013 dwar ir-rekwiżiti taċ-ċertifikazzjoni għall-importazzjonijiet fl-Unjoni tan-nebbieta (sprouts) u ż-żrieragħ maħsuba għall-produzzjoni tan-nebbieta, emendat bir-Regolament tal-Kummissjoni (UE) Nru 704/2014 dwar ir-rekwiżiti taċ-ċertifikazzjoni għall-importazzjonijiet fl-Unjoni tan-nebbieta (sprouts) u ż-żrieragħ maħsuba għall-produzzjoni tan-nebbieta. Id-Dokument ta' Gwida tal-Kummissjoni Ewropea dwar l-implimentazzjoni ta' proċeduri bbażati fuq il-prinċipji tal-HACCP, u dwar il-faċilitazzjoni tal-implimentazzjoni tal-prinċipji tal-HACCP f'ċerti negozji tal-ikel. L-Avviż tal-Kummissjoni dwar l-implimentazzjoni tas-sistemi għall-immaniġġjar tas-sikurezza tal-ikel li jkopru l-programmi prerekwiżiti (PRPs) u l-proċeduri bbażati fuq il-prinċipji tal-HACCP, inkluż il-faċilitazzjoni/il-flessibbiltà tal-implimentazzjoni f'ċerti negozji tal-ikel (2016/C 278/01). Il-Prinċipji ġenerali tal-Codex dwar l-iġjene tal-ikel. Dan id-dokument jinkludi taqsima dwar l-applikazzjoni tal-prinċipji tal-HACCP. Il-Kodiċi tal-Prattika Iġjenika għall-Frott u l-Ħxejjex Friski. L-Anness II għall-produzzjoni tan-nebbieta. L-Organizzazzjoni Internazzjonali għall-Istandardizzazzjoni (ISO). L-ISO 22000 - Ġestjoni tas-sikurezza alimentari. Gwida internazzjonali bir-rekwiżiti għal sistema ta' ġestjoni tas-sikurezza alimentari. Il-Linji Gwida tad-WHO dwar il-kwalità tal-ilma tax-xorb. Il-Linji Gwida tad-WHO dwar l-użu sikur tal-ilma mormi, tal-eskrezzjonijiet u tal-ilma griż. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8242. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8465. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8510. Il-EUR-Lex hu l-aċċess fuq l-internet għal-liġi Ewropea. KR (Korean Register) L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8528 — SEGRO/PSPIB/SELP/il-Portafoll ta' Morgane, f'dan l-indirizz: L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8557 — ECCMP Capital/MSD Aqua Partners/Hayward Industries, f'dan l-indirizz: L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8356 — Wietersdorfer/Amiantit/HOBAS JV, f'dan l-indirizz: